text:
Den e 4 añanan ku mi a kuida kachó ku sierto regularidat mi a alohá yu di kachó ku sea ta siegu òf ku no ta mira bon. Ku un promedio di 1- 2 bia pa aña mi a haña unu. Un yu di kachó siegu no ta algu tristu i mayoria bia e por yuda su kurpa. Hopi bia bo no ta ni ripara ku nan ta siegu pasobra nan ta kore hunga i kue bògt mesun bon ku un yu di kachó ku si por mira. Hopi bia bo ta ripara na kos chikí. Tin ora nan ta kana dal frontal den pia di mesa. Tambe mi a ripara ku nan ta bira rònchi ora nan ta bèk. Nan ta kana di un manera un poko pekuliar, si bo paga tinu bon bo ta nota ku nan ta kana manera ta sòldá di staña nan ta. Ora nan hisa nan pia dilanti nan ta his’é nèt un tiki mas haltu dilanti ku pia di rèk. Asina nan por sinti ku tin opstákulo den nan kaminda.
Nos a yega di tin yu di kachó ku despues di tempu a haña algu di bista, òf tabata tin ku na promé instante no tabata mira nada i despues di tempu a bin haña nan bista sin niun problema i tambe tin ku ta keda siegu. Miéntras bo no keda kambia bo interior di kas lo bo evitá dalmentu kontra di kos den kas. Trata un yu di kachó meskos ku bo ta trata tur otro. No bai defendé mas ku otro. Nan tin ku siña biba ku nan hèndikèp, pa despues e no tin molèster di dje.
Lokual ku bo tin ku tene kuenta kuné ku kachó ku ta surdu/siegu ta ku nan no por tende/mira bo aserka. Ora nan ta drumi por ehèmpel òf nan ta eksplorá nan besindario nan lo por spanta si bo mishi ku nan. Un konseho ku mi por duna ta semper laga nan sa dor di uza bo stèm ku bo ta den nan besindario i ku bo ta bai mishi ku nan ora nan ta siegu anto bati man òf bati pia abou ora bo ta aserka un kachó surdu. Asina tur por ta trankil.
Yu di kachó surdu tambe ta eksistí. Esaki tampoko no ta un problema, solamente si bo mester pèrd’é for di bista i bo ke yam’é. Esaki nos a solushoná dor di pega un pal’i hilu na su banchi i siña un di e otro kachónan ora bo indiká esaki pa e bai buska e yu di kachó i pa e rank’é na e pal’i hilu pa hala su atenshon ku ta buskando e. Ora esaki sosodé bo ta duna e yu di kachó un rekompensa. Asina e ta siña ku ki ora ku ranka na e pal’i hilu e ta haña un kos di kome i lo e bin buska bo ki ora ku hala su atenshon asina.
Tambe nos a buska un banchi p’e ku tin un funshon di trel i nos a siñ’é ku ki ora ku e banchi trel e tin ku bin serka nos. Trelmentu ta nifiká rekompensa, nunka no bai korigié!! Yu di kachó surdu por siña tur komando hasiendo uzo di seña, esaki ta logra solamente si boso ta mira otro i tin atenshon pa otro.
Pa tur dos ta konta ku tin ku bai ku koutela ora ta buska un kas permanente pa nan.
©Rescueracao, translation Denice Bezemer. Like our Facebook page
Grabashon di Billy, bo por mira kon e ta kana manera sòldá.
http://
Mini tambe ta siegu i ta evitá e pia di mesa nèt na ora
http://


c: text/html

text:
ORANJESTAD (AAN): Recientemente Aruba Basketball Bond a termina cu nan campeonato di e temporada 2016 – 2017. E federacion a conoce un tremendo campeonato y tin masha aprecio pa e organisacion cu a participa cu nan ekipo nan den tur division engrandecimento e deporte di basketball na Aruba. E ekipo nan cu a compete e aña aki tabata Estrella Club Basketball cu 3 team, De Vuyst/Essoheights Playground cu 4 team y The Sports Unlimited Foundation cu 6 team. Pa loke ta e campeonnan mester bisa cu den e categoria Mini (10-12), e ekipo Campeon 2016-2017, a resulta Ecotech Stealers Thunderstorms mientras e di dos lugar a keda Essoheights Playground Impact Ballers. E MVP a bira Braeden van Spaandonk. Den e categoria Pasarella (13-14), como e ekipo campeon a keda Impact Bandits, mientras na un di dos lugar a keda e kipo di Ecotech Stealers. E MVP den e liga aki e resulta Dasean Mingo. Di aki banda Lotto, e loteria di Aruba ta felicita Aruba Basketball Bond cu nan tremendo campeonato di basketball y ta contento cu pa medio di Comision di Subsidio a subsidia e campeonato di basketball.
Cumprando weganan di Lotto, e Loteria di Aruba bo ta contribui na deporte riba nos isla. Meta di e fundacion ta pa organiza loteria, cambia bida di su hungadornan y na mes momento inverti den deporte local pa medio di donacionnan na e Comision di Subsidio. Potret pa cortesia di: Seever krozendijk.

robotstxt: allowed

filter: keep


text:
Refereenan di Arubaanse Voetbal Bond (AVB) a topa cu e instructor di fitness di CONCACAF, Allan Brown, cu a conduci un test fisico na esunnan cu ta carga maximo autoridad riba veld durante un wega di futbol. E aña aki 7 referee a participa na e test di cual AVB tabata contento cu 4 referee a sobresali.
E biaha aki tabatin 2 referee cu a pasa e test di FIFA Referee y 2 di Assistent di Referee di FIFA. Oslin “Oshi Kock”, Head of Referee, ta corda cu tempo e tabata Assistent Referee, tabatin 4 Referee cu a pasa e test di cual 1 tabata Referee y 3 Assistent di Referee. Pa AVB y e Refereenan, esaki tabata algo historico, pasobra pa prome biaha tin un team di Referee cu a pasa e test. Pa logra haal e test no tabata algo facil, pero a logra y Aruba tin un team.
Asina cu un persona bira Referee di FIFA, e ta riba e nivel internacional unda cu nan por haya un asignacion pa bay afo. Allan Brown a informa e Head of Referee cu e mes a manda tur informacion di e 4 Refereenan pa Brian Hall, Referee di CONCACAF pa asina nan por ta den e panel di FIFA 2019.
E refereenan cu no a logra haal pa ta den e lista di FIFA 2019, mester train pa nan nomber por ta den e panel di FIFA 2020. “Hopi hende ta kere cu Referee ta djis yega veld core, fluit y bay cas. Pero no ta asina”, Oslin Kock a expresa. Refereenan tambe ta train hopi duro.
E aña aki tabata uno hopi fructifero pa Refereenan, pasobra nan tin 11 luna ta trahando cu Fitness Instructor Zoraida de Nobrega cu a yuda hopi Referee. No ta tur Referee tin e mesun ambicion pa bay riba e lista di FIFA, pero esunnan cu a bay riba e lista a traha duro pa esaki. Nan a prepara hopi bon, pasobra tur cos ta training, come bon y mentalmente pasobra e no ta facil.
Tur aña Refereenan tin cu pasa e test. Pero esaki a cambia, pasobra te cu 2 aña pasa mester haci e test 4 bes pa aña. FIFA a cambia esaki y awo ta haci 1 test oficial. E aña aki den luna di April e Refereenan a pasa un test di FIFA cu resultadonan bon pero no tabata oficial. E test oficial tabata esun haci cu e instructor di fitness di CONCACAF Allan Brown.


text:
E actriz a comparti riba su Instagram, e prome imagen di e pelicula titula 'Malcolm & Marie'...
Antes bo baño tabata dijs un espacio di funcionalidad mas den bo hogar. Awendia e ta un...
Den e caso den Corte Superior na London awe unda tabatin e huico di Johnny Depp y...
Un escultura di madera di e First Lady, Melania Trump, cu ta situa na su cuidad natal...
Kanye West su famia y amistadnan cercano ta extremadamente preocupa p’e, door cu e ta den su...
E actriz Naya Rivera ta perdi desde ayera den Lake Piru na California, unda el a bay hunto cu su yiu homber...
E cantante Veronica Pichardo for di Corsou a lansa su prome cancion na Spaño titula “Despues de...
E famoso actor y cantante venezolano, Daniel Alvarado, a cay for di un trapi den su cas awe mainta sufriendo un golpi mortal na su cabes. Cu...
Diasabra ultimo na Residencia Dijkhoff na Catiri, a tuma luga e coronacion oficial di Sarah v/d Steen como e prome Miss Aruba Online...
SETAR a cuminsa haci instalacion di su servicio nobo di IPTV pa e prome clientenan. IPTV, esta Internet Protocol Television, ta un...


text:
Kralendijk – Na momentu ku gezaghèber Edison Rijna a presentá e dokumentu ‘Covid-19 Roadmap Boneiru’ na Kolegio Ehekutivo, e époka despues di corona a kuminsá den kua paso pa paso ta bai duna reinisio na ekonomia boneriano. Riba djabièrnè gezaghèber Rijna ofisialmente a entregá e dokumentu na diputado di Desaroyo Ekonómiko i Turismo Elvis Tjin Asjoe.
E ‘roadmap’ – ku komo suptítulo ‘E kaminda pa un apertura i reinisio responsabel di aktividatnan ekonómiko’ – ta deskribí medidanan formulá den un liña di tempu, pa minimalisá reintrodukshon di e vírùs di corona i si no opstante e medidanan aki tòg e vírùs lanta kabes atrobe, pone un paro inmediatamente na esei.
Ku tur e medidanan di prekoushon ku gobièrnu lokal a tuma pa bishitantenan (entre otro e obligashon pa promé ku salida for di nan pais pasa un tèst sertifiká i yena un deklarashon di salú amplio i alabes eksklushon di biaheronan for di paisnan ku nan a deklará insigur), ekspertonan ta konsiderá e posibilidat ku un persona infektá ta drenta Boneiru sumamente chikitu.
Kon mínimo ku e riesgo por ta, e punto di salida ta keda un protekshon maksimal di salú di nos poblashon. Pa e motibu aki sierto reglanan ta vigente pa bishitantenan, manera distansiamentu sosial i higiena i tambe tin instrukshonnan estrikto pa den kaso ku un persona tin keho di salú. Banda di esei tin vários protokòl pa empresanan i organisashonnan pa por ofresé tantu nan wéspetnan komo nan empleadonan siguridat optimal.
Reapertura di turismo lo kana den fase, kuminsando ku no mas ku 1000 wéspet pa siman. Por lo tantu lo dura algun tempu promé ku empresarionan den e sektor aki tin sufisiente entrada atrobe pa por kubri tur gastu di nan negoshi. Pa e motibu aki gabinete, entre otro den konsulta ku Diálogo Sentral, a disidí pa prolongá e pakete di emergensia en todo kaso te ku òktober.
‘Ku presentashon di e ‘roadmap’ aki e momentu a yega ku nos tabata spera pa vários luna kaba: nos por yama e turistanan for di Hulanda i otro paisnan seif bon biní atrobe. Nos hotèlnan ta haña un bida atrobe, meskos ku nos restorant- i tèrasnan i balkon. Ya kaba e promé reservashonnan a drenta serka e kompanianan di hür outo i e skolnan di buseo’, sigun diputado di Desaroyo Ekonómiko i Turismo, Elvis Tjin Asjoe.
Sektor turístiko ta bon prepará, asina e diputado a enfatisá. Aunke no tabatin turista, tòg no tabatin kestion di sinta ketu durante e último lunanan. Hopi empresario a usa nan tempu pa prepará nan mes pa reapertura di nos isla. Siman pasá Departamentu di Salú a duna informashon amplio na representantenan di sektor turístiko tokante e medidanan ku nan mes por tuma pa un reinisio seif di nan aktividatnan. E Plan pa Rekuperashon di Turismo (Tourism Recoveryplan) ku a keda realisá ku aporte di hopi siudadano i organisashon for di nos komunidat, ta sirbi komo guia pa promové e rekuperashon ekonómiko. ‘Nos ke hasi uso di e oportunidat di reinisio pa enfoká riba turista ku ta bini Boneiru pa mas ku solamente solo i laman, pero ku tin atenshon tambe pa e partinan úniko di nos isla: espasio, trankilidat, naturalesa i kultura. Nos no ta skohe pa kantidat, pero pa kalidat. Nos ta enfrentá un desafio masivo, pero e elastisidat ku mi a señalá e último tempu den nos komunidat ta duna mi konfiansa ku huntu nos ta sali mihó for di e krísis aki’, sigun diputado Tjin Asjoe.
Roadmap wijst de weg naar veilige herstart van economie
Kralendijk - Met de aanbieding door gezaghebber Edison Rijna van het document 'Covid-19 Roadmap Bonaire' aan het Bestuurscollege breekt het post-coronatijdperk aan waarin de Bonairiaanse economie stapsgewijs wordt opgestart. Op vrijdag werd het document door gezaghebber Rijna officieel overhandigd aan gedeputeerde van Economische Ontwikkeling en Toerisme Elvis Tjin Asjoe.
De roadmap - met als ondertitel 'Het pad naar een verantwoorde opening en herstart economische activiteiten' - beschrijft in een tijdlijn geplaatste maatregelen om het risico van herintroductie van het coronavirus te minimaliseren en, indien het virus desondanks toch weer opduikt, dat onmiddellijk de kop in te drukken.
Met alle voorzorgsmaatregelen die de lokale overheid voor bezoekers heeft getroffen (waaronder de verplichting voor vertrek een gecertificeerde test te laten afnemen en een uitgebreide gezondheidsverklaring in te vullen alsmede uitsluiting van reizigers uit niet veilig verklaarde landen) achten experts de mogelijkheid dat een besmet persoon Bonaire binnenkomt uiterst klein.
Hoe minimaal het risico ook is, het uitgangspunt blijft een maximale bescherming van de gezondheid van de bevolking. Daarom gelden ook voor bezoekers regels zoals social distancing en hygiëne en zijn er strikte instructies voor het geval iemand gezondheidsklachten vertoond. Daarnaast zijn er voor bedrijven en organisaties protocollen om zowel gasten als hun medewerkers optimale veiligheid te bieden.
De heropening voor het toerisme zal gefaseerd verlopen, beginnend met ten hoogste 1.000 gasten per week. Het zal dus enige tijd duren voordat er door ondernemers in de sector weer voldoende wordt verdiend om alle bedrijfskosten te dekken. Om die reden heeft het kabinet, o.a. in samenspraak met de Centraal Dialoog, besloten het noodpakket in elk geval tot oktober te verlengen.
,,Met de aanbieding van deze roadmap is het moment aangebroken waar we met ons allen maanden naar hebben uitgekeken: we kunnen weer toeristen uit Nederland en andere veilige landen verwelkomen. De hotels komen tot leven, net zoals de restaurants, terrasjes en de boulevard. Bij autoverhuurders en duikscholen zijn de eerste reserveringen binnen", aldus gedeputeerde van Economische Zaken en Toerisme Elvis Tjin Asjoe.
De toeristische sector is er klaar voor, benadrukte de gedeputeerde. Ook al waren er geen toeristen, stilzitten was er de afgelopen maanden niet bij. Veel ondernemers hebben de tijd benut zich voor te bereiden op de heropening van het eiland. Vertegenwoordigers van de toeristische sector zijn vorige week door de Gezondheidsdienst uitvoerig voorgelicht over de maatregelen die zij zelf kunnen nemen voor een veilige herstart van hun activiteiten.
Voor het bevorderen van het economisch herstel dient het Tourism Recoveryplan als leidraad dat met inbreng van velen uit de samenleving tot stand is gekomen. ,,Wij willen de herstart aangrijpen om ons te richten op toeristen die voor meer dan alleen zon en zee naar Bonaire komen, maar die ook oog hebben voor de unieke kanten van ons eiland: ruimte, rust, natuur en cultuur. We kiezen niet voor kwantiteit, maar kwaliteit. We staan voor een stevige uitdaging, maar de veerkracht die ik de afgelopen tijd in onze gemeenschap heb gesignaleerd geeft mij het vertrouwen dat we samen beter uit de crisis komen", aldus gedeputeerde Tjin Asjoe.


text:
Riba 6 di augustus den conferencia di prensa di Ministerio encarga cu Desaroyo Teritorial, Infrastructura y Medio Ambiente, Departamento di Naturalesa y Medio Ambiente a re-lansa nan website despues cu na 2012 a lans’e prome. E compania Able tech ta esun cu a percura pa esaki un biaha mas.
Conhuntamente cu e compania, DNM a dicidi pa un website completamente nobo y responsive p’asina por implementa technologianan mas nobo. Entre otro pa integra social media platforms manera Youtube video uploader, Facebook etc. E website ta traha cu un CMS-content management system cual ta facilita e personal di comunicacion di DNM pa por mantene e contenido di e website y haci update necesario den realtime. E personal di comunicacion a haya tambe un training extensivo pa esaki.
A traha e website cu e meta pa e ta facil pa nabega pa e usuarionan y tin un apariencia bunita cu potretnan di calidad halto. Tambe e website ta traha den tres idioma cu ta Papiamento, Ingles y Hulandes. Esun na Papiamento tin poco tardansa cu esaki como cu DNM kier pa profesionalnan repasa e idioma pa loke ta trata gramatica y formulacion di frasenan corecto. Esaki lo dura un poco mas.
DNM kier a menciona cu ta inclui tambe tur nos relatonan publica den medionan di prensa riba e website. Den e diferente menu nan riba e website por haya informacion manera leynan cu ta pertenece na topiconan cu DNM ta encarga cu ne. Tambe e plan di maneho di nos Naturalesa y Medio Ambiente di gobierno di Aruba por haya riba e website dnmaruba.org bou e di e menu Topics. E documento ta habri den un browser apart.
DNM kier a gradici tur organisacion y departamento pa nan colaboracion pa contenido y imagennan profesional pa nos website. Danki na gobierno di Aruba y ministerio ROIM pa brinda DNM e oportunidad pa re-launch y maneha nos propio website. Ministerio di ROIM y su personal di comunicacion semper atento pa coopera. BUVO pa revisa nos comunicadonan di prensa prome cu nan publicacion den e medionan di comunicacion.
E potretnan ariba website ta danki na colaboracion di Stimaruba, Jads Dive Center, Parke National Arikok, Aruba Birdlife Conservation, AHATA, ATA y fotografonan Michiel Overstegen, Ayrton Tromp y Armando Goedgedrag.


text:
WILLEMSTAD- 23 mei 2016– Ofisina di Turismo di Kòrsou (CTB) ta introdusí un programa di sertifikashon dirigí riba sektor di hospitalidat i turismo. E ophetivo di e programa aki ta pa promové i mantené kalidat di empresanan ku ta ópera den industria di hospitalidat i turismo.
Komo parti di e programa, empresanan den industria di hospitalidat i turismo ta risibí un ouditoria basá riba stándartnan di kalidat rekonosé den nos merkado lokal i tambe internashonalmente. Curaçao Innovation & Technology Institute (CITI) ta enkargá ku ehekushon di e programa di sertifikashon. Aworakí ta start ku ouditoria pa apartamentu ku ta keda di hür ku turista i restorant. Despues lo sigui pa otro sektornan den industria di turismo manera: tour bus, buseo, taksi i car rental.
Despues di pasa e programa di ouditoria ku éksito e empresa ta keda sertifiká i inkluí den CTB su programa di merkadeo. E kontròl di kalidat lo sosodé kada 2 aña dor di CITI. Den e próksimo simannan CTB lo bai aserká e diferente empresanan pa asina motivá i insentivá nan pa partisipá na e programa.
Pa ehekushon di e programa di sertifikashon a krea un página spesial riba e wèpsait di CTB ku ta kontené tur informashon di e programa. E empresa por yena ‘online’ e formulario di partisipashon na e programa di sertifikashon. Despues di esaki ta risibí un kódigo ku kual por haña akseso pa por ‘upload’ informashon relevante i tambe haña un bista di e status di sertifikashon di e empresa konserní. Pa mas informashon bai riba www.curacao.com – ‘Corporate’ i klik riba ‘Certification Program Hospitality and Tourism Industry’.


text:
Pa keda bij cu e desaroyonan hende mester keda siña. Un manera pa hende keda educa su mes ta pa medio di educacion pa adulto. Educacion pa adulto ta dirigi pa duna adulto y hoben (cu no ta haya chens mas den enseñansa regular) un di dos chens pa ainda logra un diploma, pa educa nan mes mas y/of desaroya competencia. Educacion pa adulto ta ofrece diferente estudio formal te cu cursonan cortico.
Educacion pa adulto ta den pleno desaroyo na Aruba. Banda di cuminsa cu programa di estudio nobo ta importante cu e condicionnan necesario pa e programa ta exitoso tambe tey. Pa mas informacion tocante educacion pa adulto tocante e programanan como e proyectonan riba e tereno aki, bishita e website, www.ea.aw.
Educacion pa adulto ta un di e tareanan primordial di e seccion Scholing di Departamento di Enseñansa Aruba (DEA), cu como meta:
- Sincronisa e demanda pa educacion pa adulto y mehora e cualidad;
- Sostene y crea e condicionnan pa enseñansa pa e adultonan.


text:
38-2018 – Apertura di e di 7 exposicion di arte na KvK
Oranjestad – Pa algun aña caba Camara di Comercio y Industria di Aruba (KvK) ta duna su espacio na nos artistanan local y brinda nan e oportunidad di expone nan bunita creacionnan. Arte ta bin di inspiracion y ta stimula of por inspira otro tambe. E ta forma parti di e identidad di un persona, su cultura y pais. E biaha aki ta toca turno na sr. Peter van den Heuvel cu a haya e privilegio di dorna y embeyece e murayanan di KvK cu su obranan.
Diabierna atardi 9 di november KvK a inaugura e exposicion oficialmente. E inauguracion tabata hopi bon bishita. Tur esnan presente por a admira e obranan den bon ambiente hunto cu un bebida y algun pasaboca. E obranan lo keda colga pa publico por pasa admira nan durante un periodo di un aña. Anteriormente KvK a expone obranan di muchanan di Stichting Mira. Por a disfruta di un variacion di creatividad di e studiantenan. Manera indica, pa e edicion aki KvK a invita sr. Van den Heuvel cu tin un creatividad hopi moderno y interesante. Naci na Oosterbeek, Hulanda sr. Van den Heuvel no tabata sa te na su 50 aña cu e tin talento. Pa su gran sorpresa y di su famia, e ta hopi bon den esaki tambe. Como cu e gusta musica, e ta gusta decora su canvas cu potretnan di artistanan pinta den acrylic. Su preferencia ta acrylic ya cu e clima di Aruba ta haci cu e ta tuma mucho tempo riba un pintura keda cla si e uza pintura di zeta. Pintamento ta dune trankilidad y e ta gusta wak su creacion bira un realidad.
Sr. Van den Heuvel ta traha su propio canvasnan y e gusta termina su obranan den 2 siman. Su prome stap ta escohe e colornan cu e kier pa resalta den e obra. Despues di esey e ta traha riba e detayenan cu e tono di e colornan y e ta finalisa door di pone vernis riba dje pa haci esaki uno duradero. Den 3 aña di tempo e la completa casi 70 obra y mayoria no ta pa wordo bendi pasobra e ta balora nan mucho hopi. E sa haci algun obra si a base di contract pero mayoria bes ta pa su pasion di pintamento. E gusta Aruba y su scenarionan historico y a pinta diferente obra di cayanan di Aruba den añanan 50 por ehempel.
KvK ta gradici sr. Peter van den Heuvel pa acepta e invitacion y exhibi su obra di arte den e edificio di KvK. Un invitacion cordial ta bay pa un y tur pa pasa libremente durante orario di oficina, di dialuna pa diabierna, entre 8:00 AM y 4:30 PM pa admira e diferente obranan di arte. Alabes KvK ta invita un y tur pa bishita e apertura di e exposicion. Esnan interesa pa haya mas informacion tocante e posibilidad pa expone nan obra na KvK por manda un e-mail pa: businessinfo@arubachamber.com of yama na 582-1566 ext. 27/42.
Aruba, 12 di november 2018
Camara di Comercio y Industria (KvK)
Events
-
Miami – Asia America Trade Show 2020August 30 - August 31
-
Masterclass ‘Lean Management’September 10 @ 9:00 am - 12:00 pm


text:
ORANJESTAD (AAN) – Durante e inauguracion di Watty Vos Boulevard diamars mainta, Minister Otmar Oduber a dirigi palabra na tur e invitadonan cu tabata presente.
“Mi por a comprende, den e planificacion a tuma rond di cuater aña di negociacion y preparacion pa percura pa tin e financiamento necesario, e ekiponan pa prepara e trabaonan riba papel, pa e por a cuminza wordo ehecuta.
“E Gobierno aki, Gabinete Wever-Croes cu ta sinta na e momentonan aki a ehecuta un proyecto cu no tabata facil manera mi a bisa. Cu tur su retonan, cu tur su complicacionnan pero a hacie di e mihor forma cu e expertonan cu nos tin, y dunando tambe nos expertonan local e sosten cu tabata tin.
“ Un proyecto manera esaki, cu ta den planificacion, den preparacion pa casi 40 aña, nos tur por conta cuanto gobierno a cay bao di dje, no por tin duda di un necesidad cu tabata creciendo, y un necesidad cu no ta un luho pa e pais aki pero cu mester di dje pa e calidad di bida di nos hendenan.
“ Y pesey awe, mi ta para cu hopi honor akinan. Un trabao hopi duro, manera mi a bisa un rato pasa, hopi batimento di cabes, hopi discusion, hopi diferencia di opinion cu por tabata tin, pero tambe hopi momento di placer y satisfaccion, ora bo a mira cu asfaltamento a cuminza, cu overpass ta wordo crea, cu na cierto momento rotondenan ta keda cla, bo ta mira luznan ta bay halto y, finalmente, nos ta yega na e momento cu nos ta habri y haci apertura di e trabaonan aki.
“ Mi ta bolbe pidi, pa ultimo biaha por ta, pasenshi di comunidad di Aruba. Nos tey, e caminda ta habri, ainda ta falta algun trabao cu tin cu wordo eherce, tin di nan cu mester wordo drecha, tin otronan cu mester wordo take care: matanan, landscaping, pero na final di dia nos por ta sumamente orguyoso.
“Mi kier finaliza gradiciendo Departamentonan di obranan publico, DOW, Marlon cu a kibra cabes hopi mes den presencia di e team completo, tin biaha nos so sinta na mesa, pero awe nos por ta sumamente orguyoso di e trabao cu DOW a eherce y mi kier a pidi un fuerte aplauso pa henter e team cu a traha. Pabien Aruba! Laga nos uza e caretera aki di e mihor forma, mas sano posible. E ta un proyecto nobo, cu hopi reto pa e automobista, 13 rotonde den total di diferente tipo: paperclip, turbo, single, doble, triple rotonde. Tur sorto di rotonde cu tin”, Minister Otmar Oduber a expresa.
Pa conclui el a resalta e presencia di KPA durante e evento aki, y a bisa cu den e siman y lunanan nos dilanti lo percura pa educa comunidad pa drenta y sali di e rotondenan cu sight light y sali for di nan y si e automobilista bruha no subi riba e aceranan nobo cu peligro di causa accidente. “Dal un ronchi, cera conoci cu e rotonde, bay den bo link corecto y asina nos tin un trafico safe na Aruba”.


text:
Prome Minister Evelyn Wever-Croes: Premier a Reuni cu Minister Stef Blok: DEN E TEMPO DIFICIL AKI, TA IMPORTANTE PA ALINEA PENSAMENTO Y STRATEGIA
Prome Minister Evelyn Wever-Croes:
Premier a Reuni cu Minister Stef Blok:
DEN E TEMPO DIFICIL AKI, TA IMPORTANTE PA ALINEA PENSAMENTO Y STRATEGIA
Minister di Relacion Exterior di Reino Stef Blok tabata na Aruba diahuebs y a reuni cu Premier Evelyn Wever-Croes. A toca varios tema entre otro Venezuela y e situacion actual.
Ta hopi importante pa alinea pensamento y strategianan den e situacion dificil aki.
“Mi a splica Minister Blok cu e impacto di e crisis na Venezuela riba nos pais ta grandi. E ta trece retonan grandi cu ne cu nos ta purba maneha. Te ainda nos ta logrando di maneha nan pero e presion ta grandi riba mercado laboral, enseñansa, cuido di salud. Y ta importante pa Hulanda compronde esaki. Mi a pidi Minister Blok pa no haci ningun esfuerso pa habri e frontera bek” segun premier Evelyn Wever-Croes.
Riba e maneho di asilo y maneho migratorio ambos mandatario ta riba e mesun linea. Esnan cu por keda Aruba cu un permiso valido of ta cumpli cu exigencianan di tratadonan internacional, por keda Aruba. Esnan cu no tin permiso valido y no ta cumpli cu tratadonan internacional, no por keda.
“Nos a toca e tema tambe di Visa pa Venezuela y e proceso aki ta andando. Hulanda y Corsou ta mira e situacion poco diferente cu nos na Aruba. Mientras nos ta sigui traha riba e procedura ey riba nivel di Reino, Aruba lo bay implementa e ESTA pa asina tin un miho bista y control ken ta drenta nos isla.
Hulanda keto bay ta riba e punto cu nan no ta duna asistencia financiero, pero solamente asistencia tecnico y cu expertisio. Den esaki nan ta cumpliendo y ta yuda nos pa atende cu e fluho migratorio na nos pais. Nos tabata tin un bon reunion y ta hopi importante cu e Minister mes a bin Aruba, a papia cu esnan concerni y a scucha di nan con Aruba ta atendiendo cu e crisis migratorio. Pa mi ta importante pa nan sa di e impacto severo na Aruba pa asina por tene cuenta cu Aruba den toma di decisionnan”, Premier Wever-Croes a finalisa bisando.


text:
Poco poco mas y mas scol preparatorio y basico ta interesa pa bira un Scol Saludabel. E proceso pa bira un Scol Saludabel ta encera entre otro guia di un consehero di Scol Saludabel (Gezonde School Adviseur). Aruba tin actualmente 4 consehero di Scol Saludabel cu a haya training na Hulanda na 2016. Debi na e interes creciente pa bira un Scol Saludabel, e cantidad di consehero di Scol Saludabel lo no ta suficiente. Pa e motibo aki Scol Saludabel Aruba a scoge pa trece 2 profesional di Hulanda, señora Monique Boonekamp y señora Muriel Weltens, pa asina por train mas consehero di Scol Saludabel. Tur dos professional aki ta Consehero di Scol Saludabel na Hulanda. Mirando e oportunidad unico aki a dicidi di inclui e training di coordinador di Scol Saludabel.. E coordinador di Scol Saludabel ta miembro di e team di salud di e scol cu ta traha pa e scol por bira un Scol Saludabel. Su tarea ta organisa, sostene y coordina tur loke ta trata Scol Saludabel na su scol.
Dialuna 25 di november mainta a cuminsa cu un presentacion pa minister y director y/of representante di e instancianan cu ta directamente envolvi cu Scol Saludabel Aruba. A conta cu presencia di Minister di Enseñansa, Ciencia y Desaroyo Sostenibel, Sr. dr. Armando Lampe y Minister di Asunto Social y Labor, Sr. Glenbert Croes. Ademas tabata presente e director y/of representante di Departamento di Salud Publico, Departamento di Enseñansa, Departamento di Asunto Social, Instituto Pedagogico Arubano y Instituto Biba Saludabel y Activo. E representantenan di 3 schoolbesturen, SKOA, SPCOA, DPS y representante di Dienst Inspectie tambe a asisti na e presentacion.


text:
Sur Korea
Sur Korea, ofisialmente e republika di Korea (ROK) anto tin biaha ta referi na dje solamente komo Korea, e ta un pais den Ost Asia, situa den e parti sur di e Peninsula Koreano. Su bisiñanan ta Nort Korea na parti nort, e republika di China na parti werst, anto Hapon na parti ost. Su kapital ta Seoul, ku tambe ta su siudad mas grandi. Sur Korea ta den un regio klimatiko temperá ku un tereno predominantemente montañoso. Su teritorio ta kubri un area di 99,392 km2 anto e tin un poblashon di 50 mion hende (2016).


text:
CARACAS:— E marchanan na Venezuela a sigui ayera despues cu diaranzon 3 morto a cay, entre nan un efectivo di Guardia Nacional. E diputado den Asamblea General pa mesa di Unidad Democratico (MUD), Jorge Milan, a denuncia ayera cu efectivonan di seguridad a tene seis miembro di Primer Justicia den avenida O’Higgins di El Paraiso.
“Nan a bay cu seis dirigente di Primero Justicia cu tabata na e punto sperando mas ciudadano”, el a informa den un entrevista cu Vivo Play.
Tomas Guanipa, secretario general di partido tambe a confirma esaki: “Guardia Nacional Bolivariano a detene dirigentenan di Primero Justicia pasobra nan ta concentra pacificamente”, el a bisa.
El Paraiso ta un di e puntonan di concentracion di e mas di 26 puntonan cu oposicion a asigna pa “mama di tur marcha”, convoca pa ayera, despues cu diaranzon e marcha a tuma lugar den e henter e pais y cu mas di 400 persona a keda deteni.
Diaranzon Polis arma a reprimi manifestantenan y a registra dos morto y varios hende herida den actonan violento durante e marchanan na Venezuela. Tabata di seis marcha di oposición cu ta exigi eleccion general y respet pa parlamento, e unico podernan publico cu nan ta controla den marco di e crisis político y económico grandi cu e país ta sufri.
– Segun testigonan e victima di 23 aña di edad, Paola Ramirez a dicidi di sali di plaza varios minuut despues cu e disturbionan a cuminza y un grupo di supuesto civil arma cu a actua contra e manifestacion den cercanía a dispara riba dje di cerca y sin expresa un palabra.
Su curpa a wordo lanta for di e lugar di parti un comision di cuerpo di investigacion científico, penal y criminalistico mey mey di “protestanan di bisiñanan” rechazando e violencia, segun un periodista cu tabata na e lugar
Gobernador opositor y dos vez candidato presidencial Henrique Capriles a referi na asesinato di e muher riba Twitter unda el a comparti un nota tocante esaki y agrega: “eynan nos tin e contesta di Maduro: mata venezolanonan!”.
E muher mata den estado Tachira cerca di frontera cu Colombia, “no tabata participa den e protesta, e tabata na cuatro cuadra di e protesta y para den plaza San Carlos den ciudad San Cristobal capital di e entidad, hunto cu otro personanan ora cu a tira riba dje”, según un periodista presente di Efe a wordo bisa na e lugar.
– Centenares di opositor na diferente puntos di Caracas a enfrenta e cuerponan di seguridad, a pesar cu esakinan a tira bomnan lacrimogeno y dispara bala di rubber pa dispersa y bloquea e marcha di pasa.
— Según e diputado opositor Juan Guaidó riba un Tweet: “E represion tabata contra hobennan, ancianonan, indigenanan, y sociedad civil “ Nos lo sigui den resistencia pacifico! “
– Segun president di Hospital Clinicas Caracas, Amadeo Leiva, e hoben di 17 aña di edad cu a muri den e hospital despues di a ricibi un tiro den cabez di parti un persona cu a pasa riba un motocicleta disparando despues di a tira bomnan lacrimogeno, ta conoci como Carlos Jose Moreno. Tambe cu hopi hende a tira curpa den riu Guaire na Caracas debi na e represion policial.


text:
“Ta cu placa di pueblo ta paga e diferente proyectonan tumando luga, entre otro Watty Vos Boulevard”, asina Minister Otmar Oduber, encarga entre otro cu maneho di infrastructura riba nos isla a indica.
E mandatario a comenta riba e ultimo desaroyonan, ora un representante di MOTA Engil no kier habri e caminda, mientras DOW ta bou presion pa habri e caminda bek pa miho fluho di trafico. E contratista kier caba cu e trabao completo, pa despues habri e caminda.
Gobierno ta disgusta cu ehecucion di Watty Vos Boulevard
Gobierno ta disgusta cu ehecucion di Watty Vos Boulevard
Posted by 24ora on Wednesday, October 17, 2018
Segun Minister di Infrastructura, Otmar Oduber, comunidad no ta critica solamente e tardansa rond di construccion di e rotondenan, sino mas bien e liñanan mal pinta por ehempel. “Ta pasobra a pone presion pa habri e camindanan, conforme e contract cu tin, pa trafico por a alivia un poco. Imagina si tur e rotondenan aki, cu tur e camindanan aki mester ta cera, te ora cu nan entreg’e na December otro aña”.
Hopi trabao ta mara na Watty Vos Boulevard. Ora cu mira con ta drecha e camindanan di Noord, Ponton, tur ta parti di Watty Vos Boulevard.
E reto ta, segun Gobierno, cu DOW no tin mucho di bisa riba nan. Imagina cu laga tur esakinan cera te ora cu e proyecto wordo entrega completamente. E ta algo absurdo. Ta e fout cu a haci na momento di cera e contract aki, cu no tabatin conocemento, no tabatin e experticio pa por a tuma den consideracion cu nos ta un isla chikito, cu e concentracion di trafico cu nos tin, cu ta net ey e trabaonan ta tumando luga awor den forma simultaneo.
“Bo no por sigui cera mas caminda”, e mandatario a comenta. “Gobierno ta disgusta cu e ehecucion di e proyecto completo, pa loke ta trata e forma con e ta tumando luga. Lamentablemente el a wordo mara den e contract firma tres aña pasa”.


text:
Outomobilistanan ta pidi ousilio pa kongestion di tráfiko tur mainta i atardi riba nos kareteranan. Esaki ta trese hopi inkomodidat i frustrashon serka e outmobilistanan aki. Ta hopi tempu balioso nan ta pèrde pegá den tráfiko tur mainta ora nan ta akudí na nan trabou i/òf hiba muchanan skol i atardi ora nan regresa nan kas bèk.
Pa e motibu aki, Parlamentario Rozendal a manda varios karta pa Minister di Tráfiko, Transporte i Planifikashon Urbano fechá,19 desèmber 2016 i un karta di rapèl fechá 15 novèmber 2017. Riba e último e parlamentario a risibí kontesta riba 6 di aprel 2018 den kual e minister ta indiká posibel solushonnan i ku lo a implementá esakinan den 2018.
Rozendal ta konstatá sin embargo ku e problemátiko di kongestion di tráfiko a keda sin solushon, espesialmente riba Caracasbaaiweg. Hopi ta e usuarionan ku den pasado i aktualmente a aserká e Parlamentairo pa pidi ousilio. Pa e motibu aki, e Parlamentario a bolbe manda karta pa e minister den kual e ta hasi apelashon un biaha mas pa e minister atendé ku e situashon di kongestion di tráfiko riba nos kareteranan i tambe a hasi pregunta riba esaki durante tratamentu di Presupuesto. Rozendal ta di opinion ku si duna e problemátika aki e atenshon nesesario, nos mester por yega na solushonnan duradero.


text:
Share this on WhatsApp
Tin biaha no ta posibel pa evita un relacion cu un narcista. Por ehempel, ora cu ta trata di un hende cu bo ta biba bou di mesun dak cun’e, manera bo mama, tata of yiu. Tambe por ta un persona cu bo ta traha diariamente cun’e, por ehempel bo hefe of business partner. Tambe den e caso cu ta trata di bo pareha y bo no tin e manera (financieramente) di los for di e persona aki.
... e narcista ta gosa di e poder cu e tin ora e ripara cu e ta logra domina y somete otronan na su exigencianan.”
Confronta un narcista no tin ningun sentido. Nan ta confronta’bo bek mas duro cu abo a pensa cu bo lo por confronta nan. Mirando cu esaki no tin sentido, hopi di esnan cu ta biba confronta cu un narcista ta scoge pa mantene paz den e relacion door di acomoda e narcista, dun’e compliment, no contradiciele y no mustra ningun forma di resistencia. Pero esaki a lo largo mas bien ta empeora e situacion, ya cu e narcista ta gosa di e poder cu e tin ora e ripara cu e ta logra domina y somete otronan na su exigencianan.
Enfrenta un narcista ta practicamente un guera perdi, pero lag’e pasa riba bo tampoco ta un bon opcion. P’esey hopi psicologo ta di acuerdo cu sali di un relacion cu un narcista ta e miho opcion.
Confronta un narcista no tin ningun sentido. Nan ta confronta’bo bek mas duro cu abo a pensa cu bo lo por confronta nan."
Pero den e caso cu esaki no ta posibel, kico ta e miho alternativanan?
Ayudo profesional
Busca ayudo profesional pa haya e curashi y determinacion pa responde di tal manera, cu bo ta menos vulnerabel pa abuso di parti di e narcista.
Compronde su insiguridad
Compronde cu e narcista su manera di trata’bo ta surgi di su mesun inseguridad y disgusto pa cu su mes, cu ta surgi hopi bes, di circunstancianan desagradabel durante su infancia. Mas bien e ta proyectando su frustracionnan personal ariba bo. Hasta ora e ta sumamente ofensivo, bo por opta pa mira esaki como un forma desespera di defensa. Una bes cu bo por wak door di tur e comedia aki y bo realisa con zwak e persona aki ta berdaderamente, bo por haya e curashi pa encamina e proceso pa los emocionalmente for di dje.
Los emocionalmente
Pa logra los emocionalmente bo mester yega na un punto, na unda su palabranan ta pasa banda di’bo bay manera un nubia inofensivo. Su manera toxico di actua no ta afecta bo mas. Bo mester descubri con pa proteha bo mes door di no tuma cualkier cos cu nan haci of bisa, personal. Pa esaki abo mester cultiva mas compasion pa bo mes y esaki lo refleha den e manera con bo ta deal cu e narcista. E narcista lo bay observa y uza bo propio disgustonan cu bo mes y bo propio berguensa di bo mes, contra bo. Mas compasion bo tin pa bo mes, menos bo ta husga bo mes, menos su palabranan y accionnan lo afecta’bo. Esaki ta un manera hopi efectivo pa kibra e defensanan di e narcista.
Corda: NIUN otro hende por wak pa’bo, niun hende por proteha’bo, ta ABO so por proteha bo mes y ta ABO mester wak pa bo mes
. Si e persona aki na cierto punto ta bira fisicamente violento of bo ripara cu bo bida / salud ta den peliger, ta altamente recomendable pa sali for di e relacion. Klik AKI pa lesa e prome parti di 'E peliger di ta den un relacion cu un narcista'.
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Fila masha largo pa buska kaarchi gratis pa concierto.
WILLEMSTAD--2 juni ta e fecha cu Curacao North Sea Jazz Festival a pone pa tur hende por buska nan entrada gratis pa e prome anochi di e festival. Mas di dos mil persona a presenta na sambil Curacao awe mainta pa buska nan entrada pa wak e artista Dominicano Juan Luis Guerra riba Diawebs 29 di Augustus 2019. Si abo a cumpra kaarchi pa tur dos anochi bo no mester preocupa di a keda afo, pasobra bo kaarchi pa e anochi gratis ta inclui. Otro artista nan confirma pa CNSJF ta Ozuna, Maroon 5, Gladys Knight, The Third World, Pitbull, Mariah Carey. Keda pendiente pa mas info di CNSJF 2019 Den Ivo 4 life show cu lo bira mas grandi cu nunca.
© 2019 by BIG SHOW PRODUCTIONS


text:
ORANJESTAD(AAN):No miles pero miyones di Venezolano ainda diabierna tabata para den rij pa asina mira sikiera dos seconde e presidente Venezolano cu a fayece.
Pa basta largo coriendo pa yega na e Universidad Militar Bolivariano por a mira cu largo e fila tabata. Tabata tin filanan for di diferente angulo.
Mientrastanto e Homenahe na Hugo Chavez Frias a pone cu no por a permiti mas publico pa algun ora. Asina mes e publico a keda warda den e solo cayente pa asina nan beurt por yega. Tin cu tabata warda ta hasta 12 ora pa djis pasa dos seconde dilanti di e caha.
E homenahe a bai masha bunita mes cu un acto protocolario bon hinca den otro. A duna guardia di honor na diferente presidente.
Tabata tin un orchestra cu a presenta e Himno Nacional di Venezuela. Despues casi na final un presentacion tambe di e musica tipico Venezolano. E presencia di e cantidad di hendenan y amigonan di Chavez tabata sigur un Consuelo grandi pa e famia y tambe demas gobernantenan di e pais.


text:
ORANJESTAD (AAN): Dia 6 di juni 2019 e ley di LAft a ser trata den Parlamento. Un ley hopi importante cu na 2015 a ser pasa unda ta duna e organo conoci como CAft e autoridad di controla nos finanzas y cu si na final di dia esaki no ta na ordo, Hulanda lo por actua y duna Aruba instruccion pa por cumpli cu e normanan stipula den e ley.
Hopi den pueblo a pensa cu e yegada di e organo di CAft aki, maske cu e ley di LAft tabata completamente inconstitucional, toch a crea e perspectiva cu lo controla Mike Eman y AVP di sigui malogra finanzas publico di e pais aki, unda cu na 2014 nos a haya un KB a base di articulo 43 lid 2 di Statuto di Reino, pa mal gobernacion (mal maneho financiero).
Control di CAft no a duna fruto:
E organo CAft a ser institui dia 25 augustus 2015 y tabatin e tarea di controla finanzas di nos pais unda cu pa 2018 Aruba lo mester a conoce un surplus y asina nos por ta riba e caminda pa un finanzas publico duradero y sostenibel. Pero lamentablemente nos ta na 2019 y ainda nos no por logra e normanan stipula den e ley di LAft di 2015.
Motibo ta cu na 2017 ora a haci cambio di gobierno a bin topa un Aruba cu un deficit di 131 miyon Florin pa aña 2017, enbes di un deficit di 25 miyon. Pa aña 2018 AVP y Mike Eman no a laga presupuesto 2018 traha atras y na final e gobierno nobo mester a primi aki aya pa por a reduci e 275 miyon di deficit, unda cu esaki mester tabatin un surplus di 25 miyon, pueblo na final a conoce un deficit di 137 miyon.
Pues pueblo tin di realisa cu e control di CAft no a duna su fruto y bo wak e trend di CFT den e otro paisnan di Reino tampoco ta dunando su frutonan, pero si ta percura pa yena e pueblo cu medida y unda cu no por inverti den proyectonan y ainda na final nos por yega na un finanzas duradero y sostenibel. Y cada bes ta haya instruccionnan pa por sigui corta y pone mas y mas medida riba pueblo mientras nan economia ta empeorando sin mira resultado di e supervision. Y ta p’esey nos di parlamento a dicidi di cambia e rumbo di pais aki.
Cambio di e ley di LAft:
Dia 6 di juni 2019 parlamento di coalicion a tuma e curashi pa salvaguardia y protega nos Status Aparte, unda cu nos a cambia e ley di LAft pa salvaguardia nos autonomia financiero unda cu nos a mantene CAft den su formato, pero cu awo CAft tin di raporta directamente na Parlamento di Aruba y esaki tin e deber di actua contra su mesun gobierno pa percura cu Gobierno cumpli cu e normanan stipula door di nan mes, y asina por logra stabilisa nos finanzas publico a corto tempo.
Den e formato nobo aki parlamento tin un tarea extra y sigur pa tambe duna realse na e funcion como organo di mas halto di pais Aruba, unda cu gobierno tin di duna cuenta na parlamento. Y sigur cu e cambio unda cu CAFt lo ta e organo cu lo investiga y duna su recomendacion na Parlamento y cu esaki lo tin di percura pa su mesun gobierno actua na un manera responsabel cu placa di pueblo.
AVP a vota contra e ley y amienda:
No por a spera otro, pasobra ta AVP mes a hiba durante nan gobernacion di Gabinete Mike Eman 1 y 2 un maneho financiero unda cu pais Aruba su debe a ser redobla y unda cu un debe na GDP cu na 2009 tabata 43% na 2018 esaki tabata 90%. Y sigur cu esaki nan a crea e posibilidad cu Hulanda por a pone man riba finanzas di pueblo di Aruba pa nan iresponsabilidad.
Y manera mi ta bisa nan no por bay cu esaki pasobra un bes un traidor, semper un traidor y esaki ta e caracteristica di partido AVP, unda cu cualke oportunidad cu nan haya pa purba cambia y caba historia di Aruba nan lo keda purba esaki y ta keda na pueblo si cada bes ta brinda nan e oportunidad di por masacra nos finanzas y keda insisti pa pone nos back directamente bao di Hulanda y trata na cambia historia di nos pais.


text:
ORANJESTAD - Dia 4 di april 2019 pais Aruba por medio di Ministerio di Desaroyo Teritorial, Infrastructura y Medio Ambiente, a organisa un recorido of asina yama “BID Walk” pa locual ta remediacion di Parkietenbos y solucion pa duradero.
Cu interes enorme pa locual ta particpantenan internacional y local, a inicia e recorido na unda ministerio conhuntamente cu team di experto di TNO, afvalzorg y departamentonan a comparti informacion cu tur esnan presente pa asina prepara pa e proceso final di RFP.
Cu hopi confiansa por bisa cu pais Aruba porfin ta yegando na e solucion definitivo pa dump di Parkietenbos.


text:
WILLEMSTAD,--- En konekshon ku e kaso di Shaheen Elhage, esta e kaso ku e la entamá kontra Gobièrnu i Parlamento, a kombersá ku Steven Walroud kual e la bisa ku ta di lamentá ku e kos a yega asina leu i ku tin ku respetá ku Elhage a tuma e desishon di bai korte ku e kaso. Segun Walroud ku e ta haña ta un bèrgwensa ku mester a bai asina leu ku e problema.
WILLEMSTAD,--- Loke sigur a hala atenshon den e kaso sivil ku Shaheen Elhage a entamá, ta e echo ku abogado di Parlamentario Marilyn Moses, lo a indiká ku Shaheen Elhage no mester tin miedu di drenta Parlamento. Esaki durante e tratamentu di e kaso, unda Shaheen ta bringando pa e por drenta Parlamento.
WILLEMSTAD,----- Abogado mr. Chester Peterson den su deklarashon na bo korant Vigilante a indiká ku wes mr. van der Poel, riba titulo personal a konsehá Gobernadó ku no ta tarea di wes pa atendé ku kasonan polítiko. Segun e abogado ku wes mr van der Poel kende tabata presidente di korte, riba su titulo persona a indiká esaki na Gobernadó.
Willemstad--- Polis mester a bai Saliña Abou pa un atrako ku a tuma lugá den un kas. Djasabra den oranan di anochi algun habitante ku ta biba den un kas na Saliña Abou mester a yama polis pa un kaso di atrako armá.
WILLEMSTAD,--- Tabata durante un entrevista ku abogado mr. Bonapart a indiká ku demokrasia den pais ainda ta den desaroyo mirando ku ántes no tabata stroba atmishon di un miembro di Staten, pero awendia bo mester ta papia bon ku sierto miembro nan pa esaki bira posibel. E abogado a indiká den e entrevista ku si e kosnan mester bai asina ta algu nobo, esta algu ku no a yega di pasa den pasado.


text:
Listen Live !
Watch Live !
Ivo Yanez
-News Anchor/ Radio Personality
-Telearuba/ Canal 90 fm stereo
-Owner of Big Show Productions
E programa mas grandi na Aruba !
Don Francisco su co-presentadora ta muri na edad di 17 aña.
Hopi club/bar nocturno lo no habri bek na Aruba. "House party" lo bira e normal nobo.
Nike a saca keds cu awa bendita den dje. E keds di Jesus tin un costo di 3 mil Dollar y ta sold out.
hoben cu a tiña cabey a hera muri, su cara a haincha 5 biaha mas grandi.
Marco Antonio Solis a duna homenahe na su gran amigo e fayecido cantante Jose Jose.
Buceado a topa cu anaconda di 7 meter y a capta e momento riba video.
Pilot ta dal stewradess un mokete pa via di jaloezie den pleno vuelo.
Tata ta bula cu su yui di 2 aña poniendo su yui na peliger.
5 eror cu pareha ta hasi inconscientemente cu por causa separacion
Tata ta dal su yui 1 aña pasbora e no por cana ainda.
Homber ta hoga proponiendo su pareha pa casa.
E cantante Jose Jose ta muri na Miami Florida
Nos Sponsernan:
Romeo Santos lo duna 15 concierto gratis.
Concert di Marco Antonio solis na Aruba a cambia di luga.
Bolo di bruid bestel riba internet a resulta di ta un desaster.
Un morto y varios herido despues cu vloer di un edificio ta basha den otro na medellin
Un muhe ta rescata un cacho cu ta resulta di ta un wolf.
Homber ta spuit brandblusser den cara di un otro pa paga sigaria
Homber ta pone su bida na peliger pa scapa hoben cu su camber ta na candela.
Maluma y J Balvin pa prome biaha ta saca cantica hunto.
Celebrando bida tur dia!
IVO YANEZ.


text:
ORANJESTAD (AAN): Racing Club Aruba (RCA) ta un di e organisacionnan deportivo di mas prominente na Aruba. Pa e ultimo 84 aña e club a bira un parti importante den futbol na Aruba. Contando cu mas di 200 hungado dedica activamente na deporte.
Pa e ultimo añanan Aruba Bank, cu tambe ta hopi activo riba e tereno di deporte, ta apoyando e team. E aña aki a toca e team di SUB-13 LIFIDA B, cu ta e team di muchanan entre 12 aña y 13 aña. Aruba Bank tin un compromiso cu comunidad y specialmente durante luna di Maart, nos luna nacional, Aruba Bank ta dedica su mes na deporte, cual ta un pilar importante di nos comunidad local.
Aruba Bank ta contento di por forma parti di e comunidad, apoyando esunnan cu dia aden y dia afo ta dedica nan mes na e trabaonan bunita y positivo ariba nos isla. Pabien, y hopi exito na e team di RCA!


text: 18 Despues di e kosnan akí mi a mira un otro angel baha for di shelu ku gran outoridat, i su gloria a iluminá tera.2 Anto el a grita ku stèm fuerte: “El a kai! Babilonia e Grandi a kai! El a bira un lugá di biba di demoño i un lugá kaminda tur spiritu* impuru i tur para impuru i odiá ta bai skonde.3 Pasobra tur nashon a bira burachi di e biña di e pashon* di su fornikashon, i e reinan di tera a kometé fornikashon kuné, i e komersiantenan* di tera a bira riku di e tantísimo kosnan di luho ku e muhé akí a akumulá sin ningun klase di bèrgwensa.”4 I mi a tende un otro stèm for di shelu bisa: “Sali for di dje, mi pueblo, si boso no ke ta kómplise di su pikánan, i si boso no ke risibí parti di su plaganan.5 Pasobra su pikánan a montoná yega te na shelu, i Dios a kòrda riba e maldatnan ku el a kometé.6 Trat’é manera el a trata otro hende, sí, pag’é bèk dòbel di loke el a hasi; den e kopa ku el a prepará bibida, prepará dòbel di e kantidat p’e.7 Na e grado ku el a glorifiká su mes i biba den luho sin ningun klase di bèrgwensa, na e mesun grado ei torment’é i hasié tristu. Pasobra e ta blo bisa den su kurason: ‘Mi ta sintá manera un reina riba un trono, i mi no ta biuda i hamas lo mi mira tristesa.’8 P’esei, su plaganan lo bini riba ún dia: morto, tristesa i hamber; i lo kim’é kompletamente ku kandela, pasobra Yehova Dios, kende a husg’é, ta fuerte.9 I ora e reinan di tera—ku a kometé fornikashon kuné i ku a biba den luho huntu kuné sin ningun klase di bèrgwensa—mira e huma di e kandela ku ta kim’é, nan lo yora i bati nan pechu di tristesa pa su motibu.10 Pero miedu di su tormento lo pone nan keda para na un distansia i bisa: ‘Esta duele! Esta duele! Babilonia, e gran stat, e stat fuerte, pasobra den ún ora bo huisio a yega.’11 E komersiantenan di tera tambe lo yora i lamentá pa su motibu, pasobra no tin ningun hende pa kumpra henter nan kargamentu mas;12 henter nan kargamentu di oro, plata, piedra presioso, pèrla, lenen fini, tela püs, seda i tela kòrá bibu; i tur kos trahá di palu perfumá, i tur sorto di opheto trahá di ivor, di palu kostoso, di koper, di heru i di marmer;13 tambe kané, speserei di India, sensia, zeta perfumá, sensia blanku,* biña, zeta di oleifi, hariña fini, trigu, bestia di krio, karné, kabai, garoshi, esklabo, asta alma humano.14 Sí, e bon kosnan ku bo alma tabata deseá a bai laga bo, i tur e kosnan ekskisito i kosnan sublime a disparsé for di bo, i nunka mas lo no haña nan.15 Miedu di su tormento lo pone e komersiantenan ku a bende e kosnan akí, i ku a bira riku di e stat ei, keda para na un distansia. Nan lo yora i lamentá,16 bisando: ‘Esta duele! Esta duele! E gran stat, bistí na lenen fini, paña püs i paña kòrá bibu i dòrná tur na hoya di oro, piedra presioso i pèrla,17 pasobra den ún ora un rikesa asina grandi a keda destruí!’I tur kapitan di barku i tur nabegante, tambe matros i tur esnan ku ta gana nan pan riba laman, a keda para na un distansia,18 i miéntras ku nan tabata wak e huma di e kandela ku tabata kim’é, nan tabata sklama: ‘Kua stat ta manera e gran stat akí?’19 I nan a tira stòf riba nan kabes i a sklama bou di yoramentu i lamento: ‘Esta duele! Esta duele! E gran stat, kaminda tur e doñonan di boto a bira riku pa medio di su rikesa, pasobra den ún ora el a keda destruí!’20 Alegrá pa loke a pasa kuné, o shelu, i boso tambe santunan, apòstelnan i profetanan, pasobra Dios a husg’é pa tur loke el a hasi ku boso!”21 I un angel fuerte a hisa un piedra manera un piedra grandi di mulina i a bent’é den laman, bisando: “Asin’akí, rápidamente lo benta Babilonia abou, e gran stat, i lo no hañ’é nunka mas.22 I nunka mas lo tende stèm di kantante ku ta toka nan arpa ni zonido di tokadó di flùit, di tròmpèt ni di otro músiko den bo. I nunka mas lo haña un artesano di kualke fishi den bo, ni nunka mas lo tende zonido di piedra di mulina den bo.23 I nunka mas lus di lampi lo bria den bo, ni nunka mas lo tende stèm di brùidehòm ni di brùit den bo. Pasobra bo komersiantenan tabata hòmbernan masha prominente riba tera, i pa medio di bo bruheria* tur nashon a keda engañá.24 Sí, den e stat akí a haña sanger di profeta, di santu i di tur esnan ku a ser matá riba tera.”


text:
Loading - Please wait...
Akinan bo por haña tur informashon tocante nos praktijk medico. Por ehempel; ken nos ta y kico nos ta hasi, pero tambe e horarionan di nos praktijk, links ku informashon pa patient y finalmente informashon di dokter na warda. Partners (y/of yiu) di patientnan ku ta registra serca nos, por registra na mesun docter di cas. Si bo kier cambia di dokter, esey ta posibel den e luna di mei y di september. Pa esaki nos ta puntrabo pa tuma contact cu e assistente. Nos praktijk ta pidi bo pa pasa serca bo dokter anterior pa asina busca bo dossier medico pa entrega esaki na nos praktijk. Si bo no tabatin un dokter di cas na Aruba, nos kier puntrabo pa entrega bo dossier medico serca nos assistent pa nos por haña un bon bista riba bo historia medico. Adres: Caya Punta Brabo 17, Oranjestad, Aruba Number di telefon: 00297-5833330
Bonbini riba nos website – Pieterse Centro Medico Aruba
Number di emergencia: 00297-5880085
Number di fax: 00297-5833331
Akinan bo por haña tur informashon tocante nos praktijk medico. Por ehempel; ken nos ta y kico nos ta hasi, pero tambe e horarionan di nos praktijk, links ku informashon pa patient y finalmente informashon di dokter na warda.
Partners (y/of yiu) di patientnan ku ta registra serca nos, por registra na mesun docter di cas. Si bo kier cambia di dokter, esey ta posibel den e luna di mei y di september. Pa esaki nos ta puntrabo pa tuma contact cu e assistente.
Nos praktijk ta pidi bo pa pasa serca bo dokter anterior pa asina busca bo dossier medico pa entrega esaki na nos praktijk. Si bo no tabatin un dokter di cas na Aruba, nos kier puntrabo pa entrega bo dossier medico serca nos assistent pa nos por haña un bon bista riba bo historia medico.
Adres: Caya Punta Brabo 17, Oranjestad, Aruba
Number di telefon: 00297-5833330


text:
E meta di tratamento di herida ta pa para un eventual sangramento, pa preveni un infeccion y pa promove curacion mas lihe posibel cu menos sintoma restante posibel.
CUIDO PROPIO:
LOKE BO MES POR HACI
Herida superficial chikito
Si bo a haya un herida, percura pa limpi'e cu cuidou. Laba kita santo y otro contaminacion cu awa di cranchi.
Desinfecta cu yodo Betadine of cu un solucion di dioxogen (hydrogen peroxide) di 1,5%.
E substancianan aki ta mata bacteria sin pica. Si ta trata di un herida superficial chikito, tap'e cu un pleister cu ta laga aire pasa. Cualke cos bo ta hunta un tiki unguente di yodo Betadine riba dje: esaki ta preveni pegamento di e pleister riba dje. Cambia esaki cada (dos) dia.
Den caso cu sanger pasa door di e pleister of cu e bira muha, mester cambi'e mas frecuente. Si e herida ta sangra, bo por purba para e sangramento primiendo (riba) e herida (no lubida di laba bo man prome). Si bo tin un herida cu ta sangra na bo brasa of bo pia, ta yuda si bo tene esaki na halto.
TUMA CONTACTO CU B0 DOKTER DI CAS
- Si presenta un herida spontaneamente sin causa probabel.
- Si bo haya keintura.
- Si e herida cuminsa haci dolor atrobe despues di un par di dia.
TUMA CONTACTO CU BO DOKTER DI CAS INMEDIATAMENTE
- Si tin un sangramento severo.
- Si no por haci un herida sushi limpi.
- Si ta trata di un herida hundo of un herida habri, mester cos'e denter di 8 ora.
- Si ta trata di un mordi di un hende of di un bestia.
- Den caso cu rond di e herida bira cora, eventualmente cu strepi na brasa of pia. Esaki por ta un indicacion di un infeccion di un Iymfeklier. Alabes por surgi keintura.
- Si nunca bo no a haya un vacuna contra tetano of si esaki a sosode mas di dies aña pasa.


text:
DEN HAAG – Pa e relashonnan entre e islanan outónomo i Hulanda, por yama e debate di djárason históriko. Aruba, Kòrsou i Sint-Maarten den e krísis di corona lo risibí yudansa solamente si semper nan aseptá tur kondishon hulandes i ehekutá esakinan lihé.
Segun sekretario di estado Raymond Knops (Relashonnan den Reino) den e último dies añanan a resultá ku e islanan outónomo no ta kumpli ku nan promesanan na Hulanda. E islanan mester di sentenar di mion euro pero nan por fia nan solamente si nan akseptá e eksigensianan hulandes kompletamente.
Posibilidat di eksigensia nobo kada seis siman
E sèn ta pa kada seis siman, i kada bia Hulanda ke pone kondishon nobo riba mesa. Asina por para e yudansa si no kumpli ku e promesanan.
Tweede Kamer ta sostené e gabinete pa ehekutá deseo di hopi tempu na e islanan den e krísis di corona. “E kondishonnan lo subi den kurso di tempu. Ta entregá kada siguiente parti di e suma total a base di e resultadonan”, segun Knops.
E islanan ke ‘mas diálogo’’, pero gabinete hulandes no mas, ta e mensahe di djárason. No ta ‘business as usual’ mas, Knops ta bisa.
‘E ambishon no ta pa ta manda riba e islanan’
Ku e rekonstrukshon di e aeropuerto di Sint Maarten segun Knops ‘a gasta tempu un aña largu’ ku diskushon. “No ta mi ambishon pa manda aki. Si pone sèn di belásten hulandes disponibel, mester hasi kos bon ku esaki.” Por lo demas no a pone kondishon riba yudansa humanitario, pakete di kuminda i kuido.
‘Kiko bo outonomia bal ainda antó?’
E islanan segun Knops tin e libertat di akseptá e oferta òf laga. E gobièrnunan di Aruba, Kòrsou i Sint-Maarten ta bisa ku nan ta kompletamente dependiente di Hulanda i no por bai niun otro kaminda pa haña sèn.
Segun Sint-Maarten ta ‘dikta’ i entretantu Kòrsou severamente ta kritiká e ‘posishon di poder’. “Hulanda ta abuzá di esaki pa fòrsa kos’, segun e minister kurasoleño Quincy Girigorie (Hustisia). Knops ta bisa Tweede Kamer: “Bo por tin e outonomia ei si a base di Statüt, pero si den práktika bo ta kompletamente dependiente di otro hende, kiko bo outonomia bal ainda?”
Tweede Kamer kompleto ta sostené Knops den su vishon ku: ‘muchu hende a bira riku danki na e pobresa’ i e mandatarionan no a mustra ku nan ta enérgiko.
‘E mihó hendenan’ na Hulanda mester yuda
Hulanda ta rekonosé ku e islanan no tin e kapasidat pa realisá e deseonan rápidamente. Nan lo haña yudansa ku esaki i e kondishonnan lo ta ‘faktibel’, Knops ta primintí.
Gabinete hulandes ta hasi uso di diferente eksperto pa sali for di e krísis di corona atrobe. “Tambe si ta trata di kon nos por yuda e paisnan, ei tambe nos ta usa e mihó hendenan.”


text:
Prome Minister Evelyn Wever-Croes: PROME DRAFT DI MASTER PLAN: REPOSICIONANDO E RUMBO DI NOS PAIS.
Prome Minister Evelyn Wever-Croes:
PROME DRAFT DI MASTER PLAN: REPOSICIONANDO E RUMBO DI NOS PAIS.
Durante siman a comparti cu e participantenan y stakeholdernan e prome draft di e Master Plan “Reposicionando e Rumbo di Nos Pais” of “Repositioning Our Sails” na caminda pa Aruba su recuperacion economico y futuro.
E plataforma nacional, Comision Recuperacion Economico y Innovacion Aruba ta consisti di mas di 125 persona cu a base boluntario a contribui pa asina yega na un Master Plan pa Aruba cu ta presenta reformanan structural y accionnan concreto pa crea un base solido pa recuperacion economico y innovacion. E Master Plan aki ta conta cu un base amplio di conocemento di expertonan local y tambe a tene cuenta cu estudionan y plannan existente di e ultimo añanan.
Despues cu ricibi comentarionan di e participantenan y stakeholdernan, lo presenta e plan oficial na publico den e proximo dos simannan.
Prome Minister Evelyn Wever-Croes den nomber di Gobierno di Aruba ta expresa e orguyo den e trabou incansabel di e boluntarionan aki y ta gradici cada un di nan pa nan dedicacion, tempo, esfuerso y contribucion den e momentonan aki unda cu como pais nos ta enfrentando retonan nunca bisto.
“Mi ta hopi orguyoso di e mas di 125 persona cu a participa den e taskforcenan pa delinea e futuro di nos pais. Reposicionando nos rumbo como pais, pa Aruba mas fuerte, pa un economia mas fuerte y pa un autonomia mas fuerte. E masterplan aki ta pendiente e feedback di e participantenan pa despues wordo publica. Poco poco, pero sigur nos ta delinea con pa sali di e crisis. Hunto nos lo prevalece”, Prome Minister a expresa.


text:
Programa piloto Young Ambassadors exitoso
ORANJESTAD(AAN):Recientemente un grupo di 11 hoben di Universidad di Aruba, IPA y Parlamentario Hubenil a realisa un biahe pa Washington D.C. Meta tras di e biahe di estudio aki ta pa e studiantenan por experiencia pa nan mes un sistema diferente di administracion publico, servicio civil y gobernacion en general. E programa piloto a haya nomber di “Young Ambassadors” y diaranson ultimo nan a duna un presentacion di nan experiencianan na Washington DC. na Prome Minister Mike Eman y diferente personalidad di mundo di educacion manera Universidad di Aruba, IPA y Parlamento Hubenil. Tabata hopi evidente for di e presentacionnan aki, cu e prome participantenan di e programa a bolbe hopi impresiona y inspira pa e experiencia. E proyecto aki, cu ta un iniciativa di Gobierno, a haya apoyo di Universidad di Aruba y su organisacion di studiante.E ultimo aki a traha duro pa e proyecto finalmente por a bira un realidad.
“Mirando e resultado, e impacto cu e biahe y ambiente di Washington tabatin riba e studiantenan, di sa kico ta fundacion di un gran nacion, mi ta convenci cu ta necesario pa mira con ta sigui cu e programa,” Rector Thode a bisa na final di un presentacion cu e studiantenan a duna na Prome Minister mr. Mike Eman diaranson ultimo. Sr. Thode a sigura cu, como rector, e lo bay studia, hunto cu otro partnernan pa structura tipo di programanan asina pa futuro.
E idea tras di e biahe pa Washington a wordo splica door di Michelle Brooks, miembro di Management Team di Departamento di Recurso Humano di Gabinete Mike Eman. “Nos Prome Minister tabatin un vision. Y e vision aki ta pa studiantenan di diferente scol y “background”, bini hunto pa e biahe aki pa WashingtonD.C., y siña mas di e servicio civil; procesonan gubernamental na Merca.
Y pa despues trece nan experiencia di eynan Aruba y trata di comunica e pensamento aki den otro hobennan, pa haci di Aruba un luga ainda mas miho pa biba,” e consehero den Recurso Humano a splica na final di presentacion di e hobennan. Na Washington e hobennan a bishita diferente centro cu tin di haber cu historia Mericano y funcionamento di e nacion.
E biahe di cuater dia a resulta exitoso, pasobra e hobennan a bolbe cu e entusiasmo y conocemento cu a spera cu nan lo a haya. Pero mas interesante, segun sra. Brooks a splica, e hobennan ta dispuesto pa hiba e experiencia aki na e siguiente nivel y aplicaesaki na Aruba. Aunke cu e ta un iniciativa di Gobierno, e ta wordo mira como un programa priva cu a wordo realisa danki na e gruponan di apoyo di educacion, pero tambe un gran cantidad di sponsor, na kendenan a manda masha palabra di gradicimento.
E idea ta pa Universidad di Aruba y otro institutonan educacional tuma e programa aki over pa por manda tur aña un grupo afo.
E hobennan cu a participa den e proyecto ta: Yuri Croes; Marie-Thérèse Croes; Rigmar Kock; Indira Chan; Collins John; Leanne Geerman; Ruell Wester; Eugene Caines; Esther Gomes; Tyson Lopez y Ziziane Flemming.


text:
Oranjestad--Awe den e programa di Radio y Tv Ivo 4 Life e artista Eingel a Lo Negro a estrena su videoclip di e cancion Solos tu y yo.. Eingel ta un artista cu a nace na Venezuela pero ta biba na Aruba. E artista tin varios cancion prome cu esaki. Su meta ta pa hiba su musica riba mercado internacional. E musica ta di un artista Colombiano y e letra ta di e propio cantante. E artista a gradici tur su fanaticonan cu semper a apoye. E video a wordo graba na Aruba i cu participacion di Miss Aruba Dana Garcia. Click abou pa wak video.
Click e logo


text:
Loke a cuminsa como un deseo, a bira realidad. Layssa Vos-Pimentel y Dave Vos, un pareha jong cu dos yiu, un di 5 y e otro di 1 aña, a demostra cu si bo ta kere den bo metanan, esaki por wordo cumpli cu disciplina y determinacion.
Na momento cu e pareha a bin cu e idea pa crea un caricatura na Papiamento pa mucha di entre 0-5 aña, pa e islanan Aruba, Corsou y Boneiro, esaki a wordo desaroya y recientemente a bira un realidad.
‘Èni’ ta un caricatura cu ta duna nos muchanan e oportunidad pa descubri y siña palabra, obheto y hopi mas na un manera interactivo den nos mes idioma Papiamento. Loke ta haci Èni aun mas interesante ta e colaboracion cu esaki a trese entre diferente celebridadnan di nos islanan ABC, manera entre otro Jandino Asporaat, Jeon y Irsais.
Den luna di maart 2019 Layssa y Dave a bin na e idea pa crea un caricatura na Papiamento. Actualmente nos muchanan ta lanta den un mundo cu tecnologia hopi avansa, cu ta haci’e mas accesibel pa nan scoge loke nan kier wak y tambe den cua idioma, pero faltando nos idioma Papiamento como un opcion pa nan scoge. Cu e presencia di Èni, a bin finalmente un cambio den esaki.
Den luna di mei, e pareha a elabora e historia cu Èni lo trece cune, como consecuencia cu mester a busca personanan pa anima e caricaturanan.
Èni ta un mucha muhe di 2 aña cu a nace na Corsou. Su curiosidad ta e motor pa siña hunto cu nos muchanan tocante entre otro diferente palabranan y obhetonan. Esaki semper ta sosode den compania di su amigonan.
E personahe Èni ta wordo interpreta pa Qu-Lainey Jansen, E grabacion di voz muchanan di Èni ta wordo interpreta pa Jayzley Brown, Iszaïr Rodriguez, Jayrich Koolman y Qu-Lainey Jansen.
Pa loke ta trata e otro personahenan, Layssa a acerca entre otro Jeon, Jandino Asporaat y irsais. Tur e tres talentonan menciona, apesar di nan agenda druk, a kere den e proyecto y mesora a haci nan contribucion pa por haci esaki posibel.
Jeon ta e productor musical di Èni y tambe ta representa e personahe Fladi, un flamingo homber cu gusta canta y baila.
Pa loke ta trata Jandino, e ta duna bida na e personahe Dino, un lora pirata cu ta conta su experiencianan riba lama, den forma di un cuenta. E talento Boneriano Irsais ta enfoca riba Kabi, un cabrito cu lo educa den algun concepto di matematica.
Ta importante menciona cu tin e opcion pa disfruta di Èni den diferente version di Papiamento, asina nos muchanan di islanan Aruba, Boneiro y Corsou por sinti nan mes identifica cu nan idioma.
E meta di Layssa y Dave ta pa duna nos muchanan e oportunidad pa por disfruta di un caricatura educativo na nos idioma materno, crea union den nos islanan y promove Papiamento internacionalmente. Tambe a pareha ta hopi agradecido pa e yudansa financiero cu nan a ricibi di Stichting Prins Bernhard Cultuurfonds Caribisch Gebied, na comienso di e proyecto pa por yuda cu e lansamento di esaki.
Actualmente Èni ta un realidad y por sa mas di Èni cu su amigonan via https://www.eni-online.tv/aw of por contact 7466201.
Ban descubri y siña hunto cu Èni
Skirbi pa Desi Dijkhuizen di Dcommunicates
Informacion adicional tocante Èni:
Productor: Dave Vos
Director: Layssa Pimentel-Vos
Hefe di mercadeo: Rozanne Thiel
Grabacion di voz Corsou: Vanessa Vos
Grabacion di voz Aruba: Shanna Rodriguez
Grabacion di voz Boneiro: Nurca ‘Noebby’ Araujo Nuñez
Productor musical: Jeon
Cantante: Eva Rhuggenaath
Diseñador di Movecion: Caio Ferreira
Diseñador di Personahe: Adelmo Morales
Personahenan:
Èni: Qu-Lainey Jansen
Dino: Jandino Asporaat
Fladi: Jeon
Kabi: Irsais
Yena: Kanisha Sluis
Isha: Akisha Albert
Kiki: Kiana Cova
Rozi: Rozanne Thiel
Rigi: Ro-endry Bryson


text:
Na Aruba 1 pashent cu MS a contagia y a recupera
ORANJESTAD (AAN): Pa prome biaha den historia, Aruba a participa den e Webinar di e organisacion LACTRIMS, esta Latin American Committee for Treatment and Research in Multiple Sclerosis.
Neurologo Roberto Weiser a representa Aruba unda el a splica con a trata pashent cu a haya Coronavirus y tin e enfermedad Multiple Sclerosis (MS).
E organisacion aki tin participacion di paisnan for di Mexico te cu Argentina. E directiva di LACTRIMS a organisa e Webinar pa asina tur pais den Latino America por ta na altura di e situacion di Covid-19 y pashent cu MS den region. Durante e Webinar cada participante di e pais registra tabatin 4 minuut pa presenta e situacion di Covid-19 den nan pais y intercambia informacion tocante pashent di MS cu a haya Covid-19.
Multiple Sclerosis ta un enfermedad neurologico unda e anticurpa di e curpa humano por ataca su mes, pues un malesa auto-immunologico. E enfermedad aki ta mas frecuente na Europa y e parti zuid di evenaar. Den e area tropical esaki ta menos frecuente y na Aruba tin registra solamente 28 pashent cu tin MS. Tur pashent ta ricibi tratamento y tin bon cuido for di e specialistanan.
Neurologo Weiser a papia den nomber di pashentnan di Aruba y esaki tabata un experencia unico. Den e prome ola di Covid-19, un pashent na Aruba cu tin MS a haya Covid-19 y a registr’e riba e lista di Latino America. Mescos otro neurologonan di otro paisnan, el a entrega un rapport con ela bay.
Neurologo Weiser a duna di conoce cu mester a keda monitor e pashent cu a haya covid pasobra e remedi por baha su defensa y sistema inmunologico pa defende contra e enfermedad. Tabata pendiente di e pashent pa mira cu e no haya mas efectonan secundario.
Tur cos a bay bon cu e pashent di Aruba y e persona no a haya sintoma mayor. Durante e webinar a haya sa cu tabatin pashentnan di otro pais cu si a haya hopi problema ora di contagio cu Covid-19. Den e pandemia aki mester tene hopi na cuenta e tipo di remedi cu ta duna pashent di MS pa no baha e sistema di defensa mas ainda. P’esey e webinar aki tabata algo unico y educativo pa por intercambia informacion y experiencia cu otro specialista den region tocante e virus nobo aki cu e meta pa duna e miho cuido posibel. E pashent di MS cu a haya Covid-19 na Aruba a uza remedi cu no ta peligroso.
E specialistanan a tuma contacto cu tur pashent di MS na Aruba na momento cu tabatin “shelter in place” pa alerta riba e importancia di keda cas ya cu nan ta pashent di riesgo.
Dr. Weiser ta avisa tur pashent cu tin sea MS of otro enfermedad cu un sistema inmunologico abou pa motibo di e enfermedad of remedi, pa tene cuidao pa no haya Covid-19. Nos ta keda hopi cauteloso y ta monitor di cerca e pandemia aki cu tin e posibilidad di trece un “second wave”.


text:
Barbara (kantante)
Barbara tabata nòmber artístiko di Monique Andrée Serf (Paris, 9 jüni 1930 - Neuilly-sur-Seine, 25 novèmber 1997). E tabata un kantante i kompositora franses.
Algun chanson konosí di dje ta L'aigle noir, Nantes, La solitude i Dis, quand reviendras-tu?. Na Hulanda e kansionnan di Barbara ta wordu interpretá entre otro pa e kantante hulandes Wende Snijders.
Biografía[editá | editá fuente]
Dor di su orígen hudíu Barbara mester a skonde huntu ku su famia durante di okupashon di Fransia dor di e nazinan. Den su buki Il était un piano noir e ta konta tokante di e temporada aki. Despues di guera su bisiña ku tabata dosente di músika a skuch'e kanta y a hasi su máximo esfuerso pa asina Barbara por a desaroyá su talento musikal.
El a haña kursonan di kanto i di piano i a inskribí su mes na École supérieure de musique. El a sigui kanta den e temporada ey na La Fontaine des Quatre Saisons, un kabaret parisino popular. Dor di su apariensia, su altura, su pañanan pretu i kabeinan pretu, e tabata enfatisá e melankolía di
Entre 1950 i 1952 e ta biba na Bruselas, unda e tabata un miembro aktivo di un komunidat di artistanan. Su amigunan a kambia un tayer bieu den un sala di konsierto kaminda Barbara tabata toka i kanta kansionnan di Édith Piaf, Juliette Gréco i Germaine Montéro. Nonobstante, su bida den farándula ta desaroyá poko poko. Na oktober 1953 e ta kasa ku Claude John Luc Sluys, un studiante di lei belga di ken e ta divorsiá na 1956.
Despues di esey e ta bai bèk Paris, unda e ta topa ku Jacques Brel. Nan dos ta bira bon amigu i Barbara lo kanta despues varios chanson di dje. Tambe e ta siña konosé despues e kantante Georges Brassens. Barbara ta duna durante e temporada aki diferente konsierto den salanan chikí. Un públiko chikí pero fiel di studiantenten, prinsipalmente for di e bario parisino di Quartier latin lo sigui'e den resto di su trayektoria.
Na aña 1957 e ta bolbe Bruselas pa graba su promé disko. Pero e tin ku warda te na 1961 pa bira famoso dor di su konsiertonan den e sala Bobino serka di Montparnasse na Paris. E ta kontinua su trayektoria den salanan chikí i dos aña despuese ta duna un konsierto den Théâtre des Capucines. Eynan el a haña gran éxito ku su kansionnan nobo. For di e momentu ey el a bira famoso i na 1964 el a firma su promé kontrato ku e kas di disko Philips Records.
Barbara tabata saka inspirashon for compositornan manera Mireille i Charles Trenet, e streanan mas grandi den su tempu. Su kapasidat pa skirbi su propio kansionnan ta hasi'e mas sélebre. Ku su kansionnan poétiko, dramátiko i ku emoshonnan profundo e ta inspirá un públiko ku lo sigui'e pa trinta aña largu. Su kansionnan mas konosí di e temporada aki ta Ma plus belle histoire d'amour c'est vous, L'aigle noir, Nantes, La solitude i Une petite cantate.
Na 1965 su disko Barbara chante Barbara ta di un éxito comercial rotundo i e ta gana e premio Académie Charles Cros. Na momentu di entrega di e premio Barbara ta kibra e trofeo na pida i ta duna tur su téknikonan un pida komo muestra di gratitut. Despues e lo kuminsa dona sen i usa su fama pa yuda muchanan pober.
Na aña 1969 Barbara ta duna di konosé ku e lo bira aktris. Su promé papel tabata den e musical Madame, di Albert Willemetz den kua e ta hunga papel di un travesti masha bunita. Na 1971 e ta hunga huntu ku Jacques Brel den su pelíkula Franz pa kua e ta skirbi e músika. Otro pelíkulanan ku e lo hunga den dje ta L'Oiseau rare di Jean-Claude Brialy i Je suis né à Venise di Maurice Béjart.
Barbara lo keda aktivo den añanan setenta y ta duna hopi konsiertonan na Hapón, Cánada, Israel, Hulanda i Suisa. Tambe e lo sali den un programa di televishon huntu ku Johnny Hallyday.
Su disko Seule ta sali den añanan ochenta i lo bira un di e diskonan mihó bendí den aña 1981. E aña siguiente e ta gana e Grand Prix du Disque pa su kontribushon na kultura franses. Tambe e lo traha den e temporada ey ku Gérard Depardieu i su esposa Élisabeth. Na 1982 e ta bai New York pa toka piano den e opéra métropolitain huntu ku Mikhail Baryshnikov.
Barbara tambe tabata ko-autora di e kansionnan di e obra Lily Passion huntu ku Luc Plamondon. E mes lo hunga un papel den e obra di teatro aki huntu ku Gérard Depardieu. Esey a trese ku n'e un ruptura profeshonal entre Barbara i su acordeonista Roman Romanelli, ku kua el a traha 20 aña. Romanelli no tabata mira futuro den e proyecto.
Na final di añanan 80 Barbara a bira aktivo den buskamentu di fondonan pa kombatí sida. Na 1988 e ta haña e Légion d'honneur, un kondekorashon franses hopi importante.
For di 1996 e ta skirbi su memorianan ku lo aparese na aña 1998. Den esakinan e lo revelá ku el a wordu violá pa su tata kende a bandona e famia tempu e tabata un hobensita. Kantikanan den kua Barbara ta kanta di su relashon ku su tata ta L'Aigle Noir, Nantes i Au Coeur de la Nuit.
Barbara lo muri 24 di novèmber 1997 pa motibo di problemanan respiratorio. Su restonan ta sosegá na Cimetière parisien de Bagneux.
Na 1998 e munisipio Saint-Marcellin unda e famia tabata skonde durante Segundo Guera Mundia, nan a disidi di duna un plenchi su nòmber.


text:
Den cuadro di mocion di retiro di Minister Lopez-Tromp
ORANJESTAD (AAN) — Manera ta conoci, Diabierna ultimo a tuma lugar e reunion publico di Parlamento, unda a wordo trata e peticion di Partido POR, pa retira drs. Marisol Lopez-Tromp como Minister di Infrastructura y Medio Ambiente. Esaki ta un extracto di locual algun Parlamentario a comenta pa DIARIO.
ROCCO TJON: E lider di fraccion di MEP sr. Rocco Tjon a menciona cu e ta contento cu Minister Lopez-Tromp tey, y nan kier scucha contesta di e diferente preguntanan cu nan a haci na e mandatario, y si e por wak posible solucionnan pa e puntonan cu fraccion di POR a trece dilanti den nan carta, pa e impasse cu tin e dignatario y su parlamentarionan.
Tjon a remarca cu durante e crisis e aspecto di mas importante ta bin cu aclaracion y transparencia, pa e pueblo tin trankilidad. El a haci enfasis cu Aruba ta den un crisis financiero-economico dificil, y gobierno tin cu mitiga tur e impacto di Covid-19 y e ta meymey tambe di e negociacionnan cu Hulanda.
RICARDO CROES: e lider di partido RED, a expresa cu mester scucha e minister den ken a pone desconfianza, pa wak di con nan a pone tanto desconfianza den asina corto tempo. El a referi na e mocion cu e mesun partido cu a institui e minister, ta presentando na Staten pidiendo su retiro. Pesey el a cuestiona e forma di procede di, entre otro, di e partido POR. El a bisa cu ningun hende tin cu dune cuenta di loke ta pasa den nan partido, pero el a dicidi di atende cu e procede di e Comision institui a base di e acuerdo di gobernacion.
DAPHNE LEJUEZ: Parlamentario Independiente sra. Daphne Lejuez a comenta cu ora tin un mocion di desconfianza pa cual ta pidi sosten di Parlamento, esey kiermen cu e minister en cuestion mester a actua iresponsable contra Parlamento, pero lamentablemente esnan cu a presenta e mocion, te na momento di e declaracion aki, no duna ningun prueba di con esaki a tuma lugar. Locual el a scucha un parlamentario papia den nomber di gobierno y e no ta compronde den ki capacidad e ta haci esaki. El a splica cu esaki no ta un mocion di desconfianza di Parlamento si no di un partido, y si tabata di Parlamento lo tabata tin diferente herment con pa trata e situacion prome cu yega na unda nan ta aworaki.
ARTHUR DOWERS: E parlamentario Arthur Dowers di fraccion di POR a declara cu e por a compronde cu e fraccion di MEP ta bao amenaza, cu si nan no vota na fabor di e mocion di POR, Gobierno ta cay. E ta haya cu esaki ta un ponencia sumamente fofo, pasobra den su opinion, ningun hende por exigi di un parlamentario pa e vota pa algo cu ta bay contra di su consenshi y su principio. Segun Dowers, parce cu e gabinete aki ta basa riba hende sin principio y sin consenshi. El a cuestiona cu un parlamentario di MEP a bisa durante e prome tanda di e sesion, cu e no ta confia den ningun minister di e gabinete aki, cu excepcion di Minister Presidente, y si esey ta e caso e ta kere cu e gabinete aki, sinceramente mester bay cas.
DELLANIRE MADURO: Parlamentario di fraccion di POR, a reitera cu e partido a busca na hopi manera pa yega na otro (cu e mandatario), pa bienestar di e pais, tumando na cuenta e crisis di Covid-19 cu nos ta pasando den dje, unda ta importante pa e prioridadnan prevalece aworaki. El a bisa cu un bez cu un persona ta perde confianza di su partido, ta bira dificil pa e sigui y esey e partido ta spera, cu e minister lo a honra su mes y retira. Pero, manera ta conoci, esey no ta e caso, e dama a expresa.


text:
País sin frontera maritimo
Un país sin frontera maritimo ta un país of stat soberano ku ta enteramente rondoná ku tera òf ku su frontera martitimo ta keda na un laman será. Aktualmente tin 14 país den e situashon akí, di kual kuater ta parsialmente rekonosé. Solamente dos, Bolivia i Paraguai den Sur Amérika ta pafo di Afro-Eurasia (Mundu Bieu).
E absensia di un frontera maritimo tin chens di hasi un pais ekonomikamente i politikamente hèndikèp. Pesei mayoria país den historia a lucha pa haña akseso na e lamannan grandi, maske ku esei por tabata kosta rikesa i kombate pisá.
Dependiendo di e grado di desaroyo, barera di idioma i otro konsiderashonan, keda sin frontera maritimo por òf no por ta un desventaha ekonomiko. Algun país den historia ku tabata sin frontera maritimo, manera Suecia, Luxembourg i Lichtenstein, frekuentemente por huza neutralidat na nan adventaha politikamente.
E gran mayoria, sin embargo, ta klasifiká komo Landlocked Developing Countries (LLCS). Nuebe di e diesdos paísnan ku e Human Development Index (HDI) di mas abou, tin absensia di un frontera maritimo.
Historia i importansia[editá | editá fuente]
Historikamente mirá mayoria país sin frontera tabata keda perhudiká riba diferent tereno. E paísnan aki tabata keda sin akseso na laman, butando ku no tatin akseso na rekurso manera piskamentu. Mas importante ahinda, tabata buta ku e país no tatin akseso na komèrsio maritimo, ku te dia di awe ta forma un gran parti di komèrsio internashonal. Mayoria biaha paísnan ku akseso na laman tin mas rikesa i nan ta mas densamente poblá ku e paísnan ku ta keda mas paden.
Paísnan a hasi varios intento pa preveni ku paísnan ta keda sin frontera maritimo:
- E Association Internationale du Congo ku tabata na mando den e aktual Republika Demokratiko Congo, a haña un pida teritorio ku anterior tabata pertenese na Angola dor di e Konferensha Kolonial di Berlin ku a tuma lugá na 1885, pa e kolonia por keda konekta ku laman.
- Republika Ragusa a duna e suidat kostera Neum na e Imperio Otomano na 1699, paso Republika Ragusa no tabata kier tabatin frontero ku e Republika Venesia. E pida munisipio akí finalmente a keda hereda pa Bosnia Herzogovina i esei a ta e motibu ku e pais tin akseso limitá na e Laman Adriatiko i ku e kosta Adriatiko di Kroatia ta partí na dos i ku mester krusa frontera dos biaha foi Kroatia pa por yega Dubrovnik.
- Despues di Promé Guera Mundial, Polonia a haña e Corridor Polako pa asina haña akseso na Laman Ost.
- Donau ta un riu internashonal, pa asina duna e paísnan parti paden di Oropa, kual ta Oustria, Serbia i Slowakia, akseso na Laman Pretu sin muchu problema.
- Mesun kos ta konta pa e Rijn, kaminda ku e Akto di Manheim ta duna akseso na e Laman Nort.
Paísnan por perde akseso na laman tambe, kual no ta tur biaha ta sin konsekuensia:
- Kreashon di e paísnan nobo Eritrea (na 1993) i Montenegro (na 2006) a buta ku Ethiopia i Serbia a perde frontera martitimo.
- Bolivia a perde su frontera maritimo na man di Chile despues di e Guera di Salpeter ku a dura di 1879 pa 1884. Te dia di awe e marina di Bolivia ta trein den e Lago Titica pa si dado kaso sosede ku Bolivia bolbe haña akseso na laman.
- Oustria i Hongaria a perde nan akseso na laman komo resultado di e Tratado di Trianon na 1920. Promé ku e tempu akí e puerto Kroatiko Rijeka tabat fungi komo e uniko puerto internashonal di Hongaria, den e periodonan 1779-1813, 1822-1848 i 1868-1918. Aunke Kroatia tabatin un monarchia konstitushonal den Hongaria, Rijeka no tabata kai den esaki i tabata keda goberná for di Boedapest pa un gobernador.
- Despues ku e Alliadonan a reparti e Imperio Otoman despues di e Tratado di Sèvres na fin di e Promé Guera Mundial, Armenia a keda primintí un parti di e vilajet Trebizond, kual lo a duna Armenia akseso na Laman Pretu. Sin embargo e Tratado di Sèvres no a keda realisá komo resultado di e Guera di Independencia Turko i a keda remplasá pa e Tratado di Lausanne, den kua e teritorio a keda duná na Turkia.
E Konvenshon di las Nashonan Uni di Derecho riba Laman desde 1994 a duna paísnan sin frontera maritimo derecho pa un pasahe pa i for di laman, sin ku e transporte tinku keda pasa den paísnan di transito. Nashonan Uni tin un plan di akshon pa sostene e paísnan den desaroyo i ku tin absensia di frontera maritimo. E responsabilidat di esaki ta kai bou di sekretaris-general Anwarul Karim Chowdhury.
Algun país tin un kosta largu, pero gran parti di e kosta aki no ta sirbi pa komèrsio. Rusia por ehempel, durante di su historia tabatin solamente haf na e Laman di Eis Nort, kual pa gran parti di aña ta di vris. E akseso na un puerto ku awa di laman kayente tabata un stimulante importante pa e ekspanshon Rusiano den direkson di Laman Ost, Laman Pretu i Oceano Pasifiko.
Algun país tin kosta ku ta keda na un laman marginal, manera Laman Kaspiko. Komo ku den algun kaso e lamannan aki ta keda mirá komo lago i paso nan no ta duna e oportunidat pa komèrsio internashonaal, paísnan manera Kazachstan ta keda konsiderá komo paísnan sin frontera maritimo. Laman Kaspiko, sin embargo, si tin un konekshon ku awa dor di e Wolga-Donkanal ku Laman Pretu i pues ku oceano.
Lista di paísnan sin frontera maritimo[editá | editá fuente]
Gran parti di e paísnan sin frontera maritimo por keda hinka den grupo bou di e siguiente blòk di paísnan:
- Paísnan sin frontera maritimo den Asia Sentral (6): Afghanistan, Kazachstan, Kirgizië, Tadzjikistan, Turkmenistan en Oezbekistan
- Paísnan sin frontera maritimo den Oropa Sentral (8 òf 9): Hongaria, Kosovo[3], Liechtenstein, Macedonia, Oustria, Serbia, Slowakia, Czechia i Suesia
- Paísnan sin frontera maritimo den Afrika Sentral i Ost Afrika (10): Burkina Faso, Burundi, Republika Sentral Afrikano, Ethiopia, Mali, Nigeria, Uganda, Rwanda, Chad i Sur Sudan
- Paísnan sin frontera maritimo den Sur Afrika (4): Botswana, Malawi, Zambia i Zimbabwe
- Paísnan sin frontera maritimo den Kaukasia (2): Armenia i Azerbaijan
- Paísnan sin frontera maritimo den Sur Amérika: Bolivia i Paraguai
Banda di esei tin e siguiente paísnan sin frontera maritimo ku no tin frontera ku niun otro país ku tambe tin e absensia di un frontera maritimo:
- Afrika: Lesotho i Swaziland
- Asia: Bhutan, Laos, Mongolia i Nepal
- Oropa: Andorra, Luxembourg, Moldavia, San Marino, Suidad Vatikano i Belarus
Esakinan ta generalmente den Oropa paísnan chikí ku tin hopi kontakto ku paísnan bisiña. E pasahe liber di merkansia i persona ta buta ku en realidat tin akseso na laman.
Ora ku konta Armenia ku Azerbeidzjan komo país ku ta keda den Oropa, por bisa ku e kontinente ei tin 16 país sin frontera maritimo, kual ta hasiele e kontinente ku tin mas di e paísnan ei. Ora ku konta Kazachstan tambe aserka, e kantidat aki ta krese bira 17. Pero si konta e tres paísnan aki komo país ku ta keda den Asia, e ora ei Afrika ta esun ku tin mas país sin frontera maritimo. Asia tin entres 9 pa 13 país sin frontera maritimo (dependiente di e tres paísnan menshoná mas ariba) i Sur Amérika tin solamente dos. Nort Amerika i Oseania no tin ningun país sin frontera maritimo. Oseania no tin ningun frontera riba tera mes.
Paísnan sin frontera maritimo rondoná dor di país sin frontera maritimo[editá | editá fuente]
Na e momentunan aki tin dos país sin frontera maritimo ku ta keda será den otro país sin frontera maritimo. Pues un habitante di un país asina tinku krusa frontera dos biaha pa por yega kosta di un laman. Esaki nan ta:
- Liechtenstein den Oropa Sentral
- Oezbekistan den Asia Sentral
Liechtenstein tin frontera ku Turkmenistan en Kazachstan, di kual ambos ta keda na Laman Kaspiko ku no ta duna akseso na laman. Pues Liechtenstein te uniko país na e momentunan aki ku ta kumpli ku tur kriteria pa por ta "un país sin frontera maritimo rondoná dor di país sin frontera maritimo".
Oezbekistan ta un país sin frontera maritimo rondoná dor di país sin frontera maritimo desde ku Union Sovietiko a kai na 1991. Liechtenstein a bira un país sin frontera maritimo despues di kaida si Oustria-Hongaria na 1918, pero tabatin frontera maritimo entre 1938 i 1945 ora ku Oustria a keda aneksá pa Nazi Alemania.
Paísnan ku kasi tin absensia di un frontera maritimo[editá | editá fuente]
E siguiente paísnan ta kasi forma un país sin frontera maritimo dor di nan kosta kortiku:


text:
WILLEMSTAD – Tur febrüari i sèptèmber, New York, London, Milán i Paris ta keda inunda pa diseñadornan ku ta desplegá nan ultimo diseño di alta kostura, modela pa muhénan eksótiko ku ta bin di tur partí di mundu. Un generashon nobo di modelonan kurasoleño, manera Stephany Francisca i resientemente Joline Braun, tambe a estrena riba pasarelanan internashonal.
E luna di moda ta start na New York, dia 10 pa 17 di Sèptèmber, kontinuá na London entre 18 pa 22 di Sèptèmber, despues ta toka turno na Milán, kual ta kuminsá 23 pa 28 di Sèptèmber, i finalisá na Paris, kual ta kuminsá dia 29 di Sèptèmber pa 6 di òktober 2015.
Joline Braun, kende ta representá pa Premier Model Management i Supreme Management i ta bibando na New York, tabatin un aña alentador. Fo’i aña pasa ela modela durante ‘Fashion week’ den shownan di DKNY, rag & bone, Marc Jacobs, djis pa menshoná algun. E periodo akí, e no tabata den e pakete di show regular, pero pa febrüari 2016 si lo e modela regularmente. Si Joline a kana e show di MillybyMichelle durante ‘Fashion week’ na New York.
Kompliká
Kòrsou tin un relashon kompliká ku moda. Ambishon di modelahe ta keda mirá komo unu imaginario, i e industria di moda ta haña tiki sosten real pa desaroyá. Miki Eustachia, konosido coach di modelahe i propietaria di Emilka Model Management, kièr trese kambio den esei. Pa mas ku shete aña kaba, Miki ta organisá Curaçao Model Search i yuda lansa karera internashonal di vários modelo lokal manera Yu-Lian Dijkhoff, Shafni Vierbergen, Danielle Rosalia, i Mishanou Silvania. “Tin hopi talento lokal i nos ta resalta na New York i London, pero mester krese e plataforma i amplia e kontaktonan pa asina e modelonan lokal haña un chéns”, ela splika.
Stephany Francisca, promé finalista di Caribbean Next Top Model i empresario ku awó ta studiando na London, tambe por papia di e retonan ku un modelo lokal por enfrenta. Stephany a enamora di modelahe, pero a lucha hopi pasobra e no a keda firma nunka pa un agensia internashonal. Tòg ela logra kana durante diferente “Fashion week’ na New York i Paris, gran partí atribuí na su kurashi i pasobra ela drenta avion i paga fo’i su mes saku pa bai modela. “Mi ta atmití ku m’a kuminsá lat, pero fo’i un edat hóben ta un persona hopi ambisioso i analítiko. Pa un modelo ku a hasí kasi tur kos riba su mes, mi a gana bon sèn”, ela kontinuá.
“Un karera di modelahe ta kuminsá entre 15 pa 19 aña, pero hopi biaha ta nos mes kultura ta stroba nos di yegá mas leu. Pa motibu di enseñansa obligatorio, awó bo no por sali fo’i Kòrsou komo menor di edat”, ela splika. “Modelahe a duna mi e oportunidat di biaha, i e tempu ei skol tabata kooperá, pues mi tabata bai ‘Fashion week’ sigur kuater biaha pa aña”, ela kontinuá.
Potensial
“Kòrsou tin hopi potensial pasobra e ta un pais multikultural, pero e modelo kurasoleño mester tin ‘algu’, Stephany a splika. “Aktualmente, modelonan pretu mester ta super eksótiko i ‘straño’ pa nan resalta”, ela kontinuá. Europa tambe ta un alternativa, ya ku komo hulandes nos no tin e problema di visa, pero según Stephany, den mundu di modelahe europeo tin tiki opshon pa e modelo étniko. E plaka den modelahe ta den kampaña nan editorial i promoshon di produktonan di beyesa, ela splika. “Den eksterior bo ta kuminsá ripara ku modelonan miksto i mas kla ta ‘safe’ i ta ser konsiderá mas komersial”, ela konkluí.
Kòrsou tin un dia lo mira un supermodelo Kurasoleño? Según Stephany i Miki sí, pero pa esaki pasa, un plataforma solido mester keda establesé unda ta guia e prospektonan lokal. Tur dos ta kere ku un modelo lokal mester firma ku un agensia reputabel ku lo promové i habri porta p’e. Según Miki, ta parse ku ainda e modelo yu di Kòrsou no tin hamber sufisiente pa e logra internashonalmente i e rol di e mayor ta hopi krusial. “Ora unu logra, mayornan lo kuminsá kere den modelahe manera nan ta kere den baseball”, Stephany konkluí.
Outor Deya Mensche


text:
Diahuebs mainta Corte di Prome Instancia a trata un caso den kortgeding cu Sr. Alwyn Lin a cuminza contra Fundacion “Nos ta Aruba” di Sr. Micheal Williams “Ta Williams ta papia”y Sr. Jan de Ruijter. Alwyn Lin a wordo representa pa abogado Kuster y Fundacion Nos ta Aruba a presenta cu su dos miembronan Jan de Ruijter y Sr. Williams, pero sin abogado, unda Sr. Jan de Ruijter mes a hiba palabra.
E demanda di Sr. Lin ta pidi hues pa ordena Sr. Williams pa rectifica su acusacionnan infunda contra su persona, tanto den un carta personal dirigi na Lin, den medio, na Ministerio Publico y tambe den un carta manda pa Minister Presidente di Hulanda Sr. Rutte, Sr. Knops, Tweedekamer, Rey Willem Alexander, CFT y tur otro instancia cu a wordo copia den e carta cu a bay.
Tabata dia 25 di Mei 2020 cu Sr. Micheal Williams a entrega un denuncia contra Sr. Otmar Oduber pa presunto casonan di corupcion, unda Sr. Williams a menciona nomber di un cantidad di comerciante den e carta y a tilda nan di a haci actonan corupto. Den tur e nombernan treci den e carta, ta aparece e nomber di Sr. Alwin Lin, unda ta tilda Sr. Lin di ta un comerciante duduso, cu a laba placa preto di Venezolanonan di e compania Aruba Airlines. E denuncia di Williams, cu despues a wordo manda pa prensa y a bira carta publico ta bisa: “ de dubieuze financieel adviseur Alwyn Lin, die betrokken is met zwart geld uit Venezuela bij Aruba Airlines, de uitbreiding van het Arubaanse vliegveld en bij de grondhandel in de Avestruz-zaak. Allen behoren tot de criminele organsatie van Oduber“
Tambe Williams a sigui acusa Lin den e carta cu Lin tabata un bestuurder den APA y door di esey a haya informacionnan di Port City pa cual a haya permiso pa traha boutique hotels den projecto di Port City: “Gebroeders Neme en Alwyn Lin waren leden van de Raad van Commissarissen van APA NV de coördinator van het Port City-project en namen deel aan het ontwerp naar hun inzicht en verkregen daarbij toezeggingen om de verschillende boetiekhotels te ontwikkelen“
Den su demanda, Alwyn Lin a contra aresta tur e ponencianan di Williams y ta considera e acusacionnan aki infunda. Segun abogado di Lin a splica hues, cu ya caba Lin a entrega un keho di “valse aangifte” na Ministerio Publico contra Williams, tambe di belediging, smaad y laster, pasobra nada di loke tin poni den e denuncia di Williams, cu a bay pa mas di 10 instancia y a wordo haci publico door di Williams ta basa riba berdad.
Ta rechasa tur acusacion:
Abogado Kuster a bisa hues cu tur alegacion di Williams ta falso, pasobra Sr. Lin no tin ningun relacion cu Aruba Airlines den ningun sentido, ni serca management, bestuur di e compania of e doño, UBO. Tambe a informa hues cu Sr.Lin nunca tabata forma parti di APA NV, ni ta miembro di raad van bestuur y nunca no tabata. Pues e acusacion cu Sr. Lin a mal usa su funccion den APA pa asina haya permiso di boutique hotel den Port City, ta totalmente infunda. A sigui splica hues cu Sr. Lin no ta un sospechoso den caso Avestrus, pasobra su persona no ta envolvi, pero solamente ta un testigo.
Abogado Kuster a splica hues, cu Williams nunca a yama su cliente pa haci pregunta, pero tampoco a acudi na tur e registronan publico cu ta obtenibel na Aruba pa asina investiga e acusacionan cu el’a trece dilanti. Kuster a bisa cu su cliente Lin no ta politico y no mester tin lomba hancho. Ademas tambe cu su negoshi como consehero ta depende di cliente y cu e acusacionnan infunda di Sr. Williams ta perhudica e negoshi di Sr. Lin y asina tambe su fuente di entrada.
No ta contra Lin, sino contra Otmar Oduber:
Na dado momento, de Ruijter a bisa Hues cu realmente e caso di e fundacion Nos Aruba, cual porcierto no ta registra na KVK, no ta contra Sr. Lin sino contra Otmar Oduber realmente. Eynan hues a cuestiona De Ruijter y Williams, y a señala cu nan a pone Sr. Lin y mas nomber den su carta y aangifte publica den prensa, pues no por djis dicidi pa cambia posicion awor.
Alwyn Lin ta pidi hues pa 1. ordena Williams pa tres dia despues di sentencia, skirbi un carta dirigi na Lin, rectificando su storianan inventa, tambe pa 2. rectifica riba medionan local, y 3. manda un carta pa Ministerio Publico pa rectifica su denuncia haci contra Lin y 4. manda un carta pa tur e instancianan aki, rectificando e storianan inventa riba Lin:
(a) de Gouverneur van Aruba (vertegenwoordiger van de Koning en het Koninkrijk in Aruba);
(b) de Vertegenwoordiging van Nederland in Aruba,
(c) de Tweede Kamer van Nederland,
(d) de Koninkrijksregering,
(e) de Minister van Binnenlandse Zaken en Koninkrijksrelaties,
(f) VVD-Tweede Kamerlid de heer A. Bosman,
(g) SP-Tweede Kamerlid de heer A.A.G.M. van Raak,
(h) de Staten van Aruba,
(i) de Caft (mr. Dr. Hellen A. Van der Wal),
(j) de UN Convention against Corruption,
(k) de Centrale Dienst voor de Bestrijding van Corruptie (CDBC),
(l) Transparency International,
(m) de Groep van Staten tegen Corruptie (GRECO),
(n) de Minister-President van Nederland tevens Voorzitter Koninkrijksministerraad de heer M. Rutte, en
(o) de Staatsecretaris voor Koninkrijksrelaties drs. R.W. Knops
A pidi hues tambe pa stiupla un boet riba Sr. Williams di 5000 mil florin pa dia, pa cada dia cu e no cumpli cu sentencia te na un maximo di Afl. 100.000.00.
Despues cu hues a sucha ambos banda pa casi dos ora largo, hues a bisa cu dia 19 di Augustus lo dicta sentencia.